Psalmowo 28 - Holy Bible [Ewe Bible 1913] - (Psa 28)\nDawid tɔ. Yehowa, wò yɔm mele. Nye aga, megado tokum o, be ne èdo tokum la, ne manɔ abe amesiwo yi aʋli me la ene o!\nSe nye kokoƒogbe, ne meɖo ɣli na wò, eye mewu nye asiwo dzi ɖo ɖe wò kɔkɔeƒewo ƒe kɔkɔeƒe la!\nWɔ na wo le woƒe nuwɔnawo kple nu vɔ̃ɖi wɔwɔwo nu; wɔ na wo le woƒe asinudɔwɔwɔwo nu, eye nam woƒe fe na wo!\nElabena womelé ŋku ɖe Yehowa ƒe nuwɔwɔwo kple eƒe asinudɔwɔwɔwo ŋu o. Agbã wo, eye womagatu wo o.\nWoakafu Yehowa, elabena esa nye kokoƒogbe!\nYehowa enye nye ŋusẽ kple nye akpoxɔnu, eya ŋu nye dzi le ŋu ɖom ɖo, eye wòxɔ nam; eyata nye dzi le aseye tsom, eye matsɔ nye ha akafui.\nYehowa enye ŋusẽ na eƒe dukɔ; eya nye mɔ̃ kple xɔname na eƒe amesiamina.\nXɔ na wò dukɔ, eye nayra wò domenyinu la, nyi wo, eye na tsa wo kpa ɖaseɖe mavɔ me!


Agutɔwo—Yamenukuwula Siwo Wua Nuku Le Ave Dodowo Me\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nABE ale si agbledela ɖe sia ɖe nyae ene la, ele be woawu nukuwo le anyigba nyuitɔ dzi le ɣeyiɣi nyuitɔ dzi hafi woate ŋu awɔ nyuie. Togbɔ be ewɔ nuku hã la, nukuwuwudɔ siwo ɖea vi wu la dometɔ ɖeka yia edzi le ave dodo me le zã me, eye yamee nukuwulawo nɔna hafi wua nukuawo. Yamenukuwula siawoe nye agutɔ siwo ɖua atikutsetsewo. *\nAgutɔ akpa gãtɔ dzona le ave dodowo me le zã me henɔa ati siwo ƒe kutsetsewo vivina alo seƒoƒo siwo me seƒoƒometsiwo sɔa gbɔ ɖo taŋtaŋ la dim. Ne agutɔa le dzodzom la, enɔa atikutsetseawo ɖum eye wòtua esiwo mete ŋu ɖu o kple atikuawo ɖe aveawo me. Eye ne ele seƒoƒometsi siwo vivia enu ŋutɔ nom la, ekakaa seƒoƒoŋuwɔwo ɖe seƒoƒoawo ŋu si nana be wotsena.\nAgutɔ aɖewo dzona yia keke didiƒe ʋĩ ke le zã me, si wɔnɛ be wowua nukuwo yia didiƒe ʋĩ. Esi wònye be nu siwo agutɔwo ɖuna dometɔ aɖewo tuna le woƒe dɔgbowo me hafi doa go ta la, wozua “anyigbanyronu” siwo nana nukuwo wɔna nyuie. Mewɔ nuku o be ati siwo le ave dodowo me la dometɔ gbogbo aɖewo hiã seƒoƒoŋuwɔ siwo agutɔwo kakana ɖe woƒe seƒoƒowo ŋu la vevie hafi woate ŋu atse.\nEsi wònye be agutɔwo yia didiƒe ʋĩ ta la, ele be mɔwo kpɔkpɔ dze sii kple nukpɔkpɔ ƒe ŋutete tɔxɛ nanɔ wo si hafi womabu o. Ne xexea me mekɔ tututu o la, wokpɔa nu wu amegbetɔwo. Woate ŋu akpɔ amadede aɖewo adze sii gɔ̃ hã. Wolɔ̃a dzodzo le zã me kple ŋkeke me siaa.\nÈNYAA? Agutɔ siwo ɖua atikutsetsewo menɔa te ɖe ɣeyiɣi si woƒe ɣlidodo xɔna hafi trɔna vaa wo gbɔ la dzi nyaa teƒe si nane le abe ale si wòle le agutɔ ƒomevi bubuwo gome ene o, ke boŋ wozãa woƒe ŋkuwo tsɔ kpɔa nuwo kple woƒe ŋɔtiwo tsɔ ʋɛa nuwo se. Woƒe ŋku goɖogoɖo mawo na wotea ŋu kpɔa nu le zã me nyuie\nLe agutɔ siwo ɖua atikutsetse gome la, agutɔtsua kple agutɔnɔa meɖena ɖa le wo nɔewo ŋu o le woƒe agbe me katã. Wode dzesii le wo dometɔ aɖewo ŋu be agutɔnɔa léa be na viawo nyuie hekɔa wo kwasiɖa ʋɛ aɖewo eye wònaa no wo ʋuu va se ɖe esime wotsi keŋkeŋ kloe. Le agutɔ siawo ƒomevi eve aɖewo ya gome la, agutɔnɔa tea ŋu xɔa “vixela” gɔ̃ hã wòkpena ɖe eŋu le via dzidzi me.\nNublanuitɔe la, agutɔ geɖewo ɖo tsɔtsrɔ̃ ƒe agbo nu, eye nu siwo gbɔ esia tso la dometɔ aɖee nye ale si wole wo nɔƒewo dome gblẽmee. Le Anyiehe Pasifik ƒe ƒukpo aɖewo dzi la, agutɔ siawo ƒe tsɔtsrɔ̃ ɖa anye afɔku gã aɖe, elabe ati siwo le afi mawo dometɔ aɖewo hiã agutɔwo ƒe kpekpeɖeŋu vevie hafi woate ŋu atse. Edze ƒãa be mele be míabu yamenukuwula siawo ƒe dɔa nu tsɛ gbeɖe o.\n^ mm. 2 Agutɔ siawo le Afrika, Asia, Australia kple Pasifik Ƒukpo aɖewo dzi.\nAVEWO TA KPƆKPƆ\nAdidoti ƒe seƒoƒowo nɔa agbe gaƒoƒo 24 pɛ ko. Gake agutɔ tea ŋu kena ɖe seƒoƒo gã ma si me seƒoƒometsiwo sɔa gbɔ ɖo la ŋu le ɣeyiɣi ʋɛ ma me eye wòlɔa seƒoƒoŋuwɔwo le afi ma yina na adidoti bubuwo\nNe woƒo ave le afi aɖe la, agutɔwo wɔa akpa vevi aɖe ale be ave gava dona ɖe afi ma. Le woƒe ‘nukuwuwudɔa’ me la, wowua nuku siwo miena va zua atiwo mlɔeba. Aƒetɔ Gary L. Graham gblɔ le eƒe agbalẽ si nye Xexea Me Ƒe Agutɔwo me be: “Ehiã be xexea me nanɔ dzadzɛe hafi agbea nadze edzi na mí, evɔ míehiã agutɔwo hafi nutoa me nate ŋu anɔ dzadzɛe.”


Biblia meƒo nu tso kpluwo kpekpe ahabia dzɔgbenyuie na ame ŋu o, ke nu ka tae Yehowa Ðasefowo mekpɔa gome le eme o?\nKpluwo kpekpe ahabia dzɔgbenyuie na ame nye nuwɔna aɖe si bɔ tso gbe aɖe gbe ke, togbɔ be ale si wowɔnɛ ate ŋu ato vovo tso teƒe yi teƒe hã. Ɣeaɖewoɣi la, ame siwo kpɔa gome le nuwɔna sia me la katã kpea woƒe kpluawo ɖekae. Zi geɖe la, ame si doe ɖa gbã la biaa nudzedziname, agbe didi, lãmesẽ kple bubuawo na ame aɖe. Ame siwo le gome kpɔm le nuwɔna sia me kɔa gbe dzi lɔ̃na ɖe edzi alo doa woƒe kpluawo ɖe dzi henona aha vi aɖe ɖe nyaa dzi. Ame geɖe bunɛ be naneke megblẽ le kɔnu alo bubudeameŋunu sia ŋu o, gake susu vevi aɖewo tae Yehowa Ðasefowo mekpɔa gome le eme o ɖo.\nMenye ɖe Kristotɔwo ya medina be amewo nakpɔ dzidzɔ ahanɔ lãmesẽ me o. Wowu lɛta aɖe si dziɖuha si nɔ anyi le ƒe alafa gbãtɔ me ŋlɔ na hameawo nu kple nya siwo gɔme woate ŋu aɖe be, “míebia lãmesẽ na mi,” “minɔ anyi nyuie,” alo “eme nenyo na mi.” (Dɔwɔwɔwo 15:29) Mawusubɔla vavã aɖewo gblɔ na fia siwo nye amegbetɔwo be: “Nye aƒetɔ fia nanɔ agbe tegbee” alo “Fia nenɔ agbe tegbee!”—Fiawo I, 1:31; Nexemya 2:3.\nGake afi kae kpluwo kpekpe ahabia dzɔgbenyuie na ame ƒe kɔnua dzɔ tso? January 1, 1968, ƒe yevugbe me Gbetakpɔxɔ yɔ nya tso The Encyclopædia Britannica (1910), Babla 13, ƒe axa 121 me gblɔ be: “Anɔ eme godoo be, ahanono ahabia ‘lãmesẽ’ na agbagbeawo nye nuwɔna aɖe si dzɔ tso blemakɔnu aɖe si me wonoa aha tsɔ dea bubu mawuwo kple ame kukuwo ŋu me. Helatɔwo kple Romatɔwo ƒoa aha ɖi na woƒe mawuwo le woƒe nuɖuƒewo, eye wonoa aha tsɔ dea bubu mawuawo kple ame kukuwo ŋu le kplɔ̃ siwo woɖona le azãɖuɣiwo ŋu.” Numekugbalẽa gblɔ kpee be: “Nu si kpena ɖe ahanono ƒe kɔnu siawo ŋu zi geɖee nye ahanono ahabia dzɔgbenyuie na agbagbeawo.”\nÐe gɔmesese ma gale eŋu kokokoa? Agbalẽ si ŋkɔe nye International Handbook on Alcohol and Culture si wota le ƒe 1995 me, gblɔ be: “Anɔ eme be, [kpluwo kpekpe ahabia dzɔgbenyuie na ame] nye agbemenuwɔna aɖe si dzɔ tso tsiƒoɖi ƒe kɔnu si wowɔna le blema me, esiwo me woƒoa tsi kɔkɔe aɖe ɖi na mawuwo: etea ŋu nyea ʋu alo wein si wokɔ ɖi hebia dzɔgbenyuie, alo gbe aɖe si wodona ɖa kpuie be, ‘míebia agbe didi!’ alo ‘míebia lãmesẽ na mi!’”\nLe nyateƒe me la, menye ɣesiaɣie mawusubɔla vavãwo tsria nane, nukpɔsusu aɖe, alo nuwɔna aɖe le esi wòdzɔ tso alakpasubɔsubɔ me alo sɔ kple nane si wowɔna le eme tsã la ta o. Bu yevuboɖa ŋu kpɔ. Biblia gɔmeɖegbalẽ xɔŋkɔ aɖe gblɔ be: “Ewɔ abe yevuboɖa nye nu kɔkɔe aɖe na trɔ̃subɔlawo hã tsã le woƒe subɔsubɔ me ene.” Ke hã, Mawu na wowɔ yevuboɖawo ɖe nunɔlagã la ƒe awu toga godoo va kpe, eye wotsɔ yevuboɖawo ɖo atsyɔ̃ na akɔblisɔti siwo nɔ Salomo ƒe gbedoxɔa me. (Mose II, 28:33; Fiawo II, 25:17) Gawu la, gɔmesese tɔxɛ aɖe nɔ srɔ̃ɖesigɛ ŋu kpɔ le subɔsubɔnyawo me. Gake egbea, ame geɖe menya esia o, ɖeko wobunɛ be enye dzesi be ame aɖe ɖe srɔ̃.\nKe aha zazã le subɔsubɔkɔnu aɖe me ya ɖe? Le kpɔɖeŋu me, ɣeaɖeɣi la, Sixemtɔ Baal subɔlawo ‘yi ɖe woƒe mawu ƒe me ɖu nu no nu, eye wodo ɖiŋu na Abimelex,’ si nye Gideon ƒe vi. (Ʋɔnudrɔ̃lawo 9:22-28) Ðe nèsusu be Yehowa subɔla wɔnuteƒe aɖe ate ŋu akpɔ gome le ahanono ma me, ɖewohĩ abia be mawu aɖe nahe dzɔgbevɔ̃e va Abimelex dzia? Esime Amos nɔ nu ƒom tso ɣeyiɣi aɖe si me Israel vi geɖe dze aglã ɖe Yehowa ŋu ŋuti la, egblɔ be: “Wodraa afɔ . . . le vɔsamlekpuiwo katã gbɔ, eye wonoa nyadrɔ̃ha le woƒe mawuwo ƒe me.” (Amos 2:8) Ðe Mawu subɔla vavãwo akpɔ gome le nuwɔna ma me, eɖanye ɖe woƒo aha ɖe anyi na woƒe mawuwo loo alo aha ko nom wole le wɔna mawo mea? (Yeremya 7:18) Alo ɖe Mawu subɔla vavã aɖe ate ŋu ado kplu ɖe dzi ahabia be mawu aɖe nana ame aɖe ƒe etsɔme nanyoa?\nNukutɔe la, Yehowa subɔlawo do woƒe asiwo ɖe dzi ɣeaɖewoɣi hebia yayra. Wodo woƒe asiwo ɖe dzi na Mawu vavã la. Biblia gblɔ be: “Salomo te ɖe Yehowa ƒe vɔsamlekpui la ŋgɔ . . . eye wòke eƒe abɔwo do ɖe dziƒo gblɔ bena: Yehowa, Israel ƒe Mawu, mawu aɖeke mele abe wò ene [o] . . . Eye ɖo to koko, si wò dɔla kple wò dukɔ Israel aƒo le teƒe sia, eye nàsee le nɔwòƒe le dziƒo; ne èsee la, ekema tsɔe ke.” (Fiawo I, 8:22, 23, 30) Nenema ke, “Ezra kafu Yehowa, . . . eye dukɔ la wu asi dzi heɖo ŋu bena: Neva me! Neva me! Wobɔbɔ hede ta agu ɖe Yehowa ŋku me, eye wotsyɔ mo anyi.” (Nexemya 8:6; Timoteo I, 2:8) Ðikeke mele eme o be, menye dzɔgbenyuie ƒe mawu aɖee nuteƒewɔla siawo do asi ɖe dzi na bene wòayra yewo o.—Yesaya 65:11.\nÐewohĩ ame geɖe siwo kpɔa gome le kpluwo kpekpe ahabia dzɔgbenyuie na amewo me la masusui be yewole yayra biam tso mawu aɖe gbɔ o, gake womate ŋu aɖe nu si ta wodoa kpluawo ɖe dzi hã me o. Ke hã, nyateƒe si wònye be womenya nu si wònye yewowɔna o la, mefia be ele be Kristotɔ vavãwo hã nasrɔ̃ woƒe dzesi siawo kokoko o.\nAme geɖe nyae be dzesi bubu aɖewo hã li siwo ame akpa gãtɔ wɔna, gake Yehowa Ðasefowo ya mewɔna wo o. Le kpɔɖeŋu me, ame geɖe wɔa dzesi aɖewo le dukɔteƒenɔnuwo alo aflagawo ŋkume; womebua nuwɔna siawo be wonye subɔsubɔdzesiwo o. Kristotɔ vavãwo metsia tre ɖe dzesi siawo wɔwɔ ŋu o, gake woa ŋutɔwo mewɔa wo o. Esi Ðasefo geɖe nya ɣeyiɣi siwo me woawɔ wɔna siawo la, wowɔ nu aɖaŋutɔe be woagaɖia amewo nu o. Le goawo katã me la, woɖoe kplikpaa be yewomawɔ dulɔlɔ̃ ƒe dzesiwo, si nye dada le Biblia ƒe sewo dzi la, ƒe ɖeke o. (Mose II, 20:4, 5; Yohanes I, 5:21) Egbea ɖewohĩ ame geɖe mabu kplu kpekpe ahabia dzɔgbenyuie na ame be enye subɔsubɔdzesi o. Gake, susu vevi aɖewo li si tae mele be Kristotɔwo nakpɔ gome le eme o. Enye nuwɔna si dzɔ tso alakpasubɔsubɔ me eye egbea gɔ̃ hã amewo bunɛ be enye yayra biabia tso ‘dziƒo’ gbɔ, abe ɖe wole kpekpeɖeŋu biam tso ŋusẽ aɖe si gbɔ amegbetɔwo tɔ ŋu gbɔe ene.—Mose II, 23:2.


1 Korintotɔwo 14 | Biblia Le Internet Dzi | Xexe Yeye Gɔmeɖeɖe\n1 Korintotɔwo 14:1-40\nNyagblɔɖi kple gbegbɔgblɔwo ƒe nunanawo (1-25)\nKristotɔwo ƒe kpekpe nanɔ ɖoɖo nu (26-40)\nNyɔnuwo ƒe ɖoƒe le hamea me (34, 35)\n14 Miti lɔlɔ̃ yome, ke minɔ gbɔgbɔmenunanawo dim vevie, gake vevietɔ la, be miagblɔ nya ɖi.+ 2 Elabena ame si tsɔa gbegbɔgblɔ bubu ƒoa nu la, menye amewoe wòƒoa nu na o, ke boŋ Mawue, elabena ame aɖeke mesenɛ o,+ ke boŋ egblɔa nya ɣaɣla kɔkɔewo+ to gbɔgbɔ la dzi. 3 Ke ame si gblɔa nya ɖi la tua ame ɖo, eye wòdea dzi ƒo na ame hefaa akɔ na amewo to eƒe nuƒoƒo dzi. 4 Ame si tsɔa gbegbɔgblɔ bubu ƒoa nu la tua eya ŋutɔ ɖokui ɖo, ke ame si gblɔa nya ɖi la tua hame la ɖo. 5 Ðe madi be mi katã miado gbegbɔgblɔ bubuwo hafi,+ ke medi be miagblɔ nya ɖi boŋ.+ Le nyateƒe me la, ame si gblɔa nya ɖi la de ŋgɔ wu ame si tsɔa gbegbɔgblɔ bubuwo ƒoa nui, negbe ɖe wòɖe egɔme, ale be wòatu hamea ɖo. 6 Ke azɔ nɔviwo, ne ɖe meva hetsɔ gbegbɔgblɔ bubuwo le nu ƒom na mi ɖe, vi kae wòaɖe na mi? Ke ne metsɔ nyaɖeɖefia+ alo sidzedze+ alo nyagbɔgblɔɖi alo nufiafia boŋ ƒo nu na mi la, ɖe maɖe vi wu oa? 7 Nenemae wòle le nu siwo me agbe mele o la ƒe ɖiɖime gome, eɖanye dze alo saŋku o. Ne woƒe ɖiɖi meto vovo o ɖe, aleke woawɔ anya nu si kum dze la le alo nu si ƒom saŋku la le? 8 Elabena ne kpẽ ƒe ɖiɖime mekɔ nyuie o ɖe, ame kae adzra ɖo ɖe aʋa ŋu? 9 Nenema kee miawo hã, ne mietsɔa aɖe gblɔa nya siwo gɔme anya se bɔbɔe o ɖe, aleke ame awɔ anya nya si gblɔm miele? Le nyateƒe me la, anye nuƒoƒo ɖe yame. 10 Anye be gbegbɔgblɔ vovovowo le xexea me, gake wo dometɔ aɖeke meli, si ŋu gɔmesese mele o. 11 Elabena ne nyemese nya si wogblɔ la gɔme o la, ekema mezu dutagbedola na ame si le nu ƒom, eye ame si le nu ƒom hã zu dutagbedola nam. 12 Eya ta miawo hã, esi miele gbɔgbɔ la ƒe nunanawo dim vevie ta la, midze agbagba miagba go le nunana siwo atu hamea ɖo la me.+ 13 Eya ta ame si tsɔa gbegbɔgblɔ bubu ƒoa nu la nedo gbe ɖa be yeate ŋu aɖe egɔme.+ 14 Elabena ne metsɔa gbegbɔgblɔ bubu doa gbe ɖae la, gbɔgbɔ ƒe nunana si le asinye lae le gbea dom ɖa, ke nye susu ya meɖe vi aɖeke o. 15 Ekema nu kae mawɔ? Matsɔ gbɔgbɔ ƒe nunana la ado gbe ɖa, eye magatsɔ nye susu hã ado gbe ɖa. Matsɔ gbɔgbɔ ƒe nunana la adzi kafukafuha, eye magatsɔ nye susu hã adzi kafukafuha. 16 Ne menye nenema o la, ne ètsɔa gbɔgbɔ ƒe nunana la gblɔa kafukafunyawo ɖe, aleke ame tsɛ si le mia dome la ate ŋu agblɔ “Amen” ɖe wò akpedada dzi, esi menya nya si gblɔm nèle o? 17 Nyateƒee, èdaa akpe le mɔ nyui nu, gake metua ame kemɛa ɖo o. 18 Medaa akpe na Mawu be metsɔa gbegbɔgblɔ bubuwo ƒoa nui wu mi katã. 19 Gake madi be matsɔ nye susu agblɔ nya atɔ̃ le hamea me, ale be mafia nu ame bubuwo hã, wu be magblɔ nya akpe ewo le gbegbɔgblɔ bubu me.+ 20 Nɔviwo, miganye ɖevi suewo le nugɔmesese me o,+ ke boŋ minye ɖevi suewo le nu vɔ̃ɖi wɔwɔ me;+ ke mizu ame siwo tsi bliboe le nugɔmesese me.+ 21 Woŋlɔ ɖe Se la me be: “‘Dutagbedolawo ƒe aɖe kple du bubu me tɔwo ƒe nuyiwo matsɔ aƒo nu na dukɔ sia, ke hã, woagbe toɖoɖom,’ Yehowa* ye gblɔe.”+ 22 Eya ta gbegbɔgblɔ bubuwo dodo menye dzesi na xɔsetɔwo o,+ ke boŋ na dzimaxɔsetɔwo, eye nyagbɔgblɔɖi meli na dzimaxɔsetɔwo o, ke boŋ na xɔsetɔwo. 23 Eya ta ne hame blibo la katã va kpe ta ɖe afi ɖeka, eye wo katã wotsɔ gbegbɔgblɔ bubuwo le nu ƒom, eye ame tsɛwo alo dzimaxɔsetɔwo va la, ɖe womagblɔ be miaƒe tagbɔe le gbegblẽm oa? 24 Ke ne mi katã miele nya gblɔm ɖi, eye dzimaxɔsetɔ aɖe alo ame tsɛ aɖe va la, ekema miaƒe nyawo katã azu mokaka nɛ, eye wòatsɔ wo adzro eɖokui me. 25 Eƒe dzimenya ɣaɣlawo adze ƒãa, ale be wòatsyɔ mo anyi ade ta agu na Mawu agblɔ be: “Mawu le mia dome vavã.”+ 26 Ekema nɔviwo, nu kae miawɔ? Ne mieva kpe ta la, psalmo aɖe nɔa nɔvi aɖe si, nufiafia aɖe nɔa ame bubu si, nyaɖeɖefia aɖe nɔa ame bubu si, gbegbɔgblɔ bubu dodo ƒe ŋutete nɔa ame bubu si, eye nyawo gɔme ɖeɖe ƒe ŋutete nɔa ame bubu si.+ Miwɔ nuwo katã hena tutuɖo. 27 Eye ne ame aɖe tsɔa gbegbɔgblɔ bubu ƒoa nu la, ke woanye ame eve alo ne ede ƒãa la, ame etɔ̃, eye woaƒo nu ɖekaɖeka, eye ame aɖe naɖe egɔme.+ 28 Ke ne gbegɔmeɖela aɖeke meli o la, nezi ɖoɖoe le hame la me, eye wòaƒo nu na eɖokui kple Mawu. 29 Nyagblɔɖila+ eve alo etɔ̃ ko naƒo nu, eye ame bubuwo nadi egɔmesese. 30 Ke ne woɖe nane fia ame bubu aɖe si nɔ anyi ɖe afi ma la, ke ame gbãtɔ si le nu ƒom la nazi ɖoɖoe. 31 Elabena mi katã miate ŋu agblɔ nya ɖi ɖekaɖeka, ale be ame sia ame nasrɔ̃ nane, eye wòade dzi ƒo nɛ.+ 32 Eye nyagblɔɖilawo nakpɔ egbɔ be wozã gbɔgbɔ ƒe nunana la le ɖoɖo nu. 33 Elabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ.+ Abe ale si wòle le ame kɔkɔewo ƒe hamewo katã me ene la, 34 nyɔnuwo nazi ɖoɖoe le hameawo me, elabena womeɖe mɔ na wo be woaƒo nu o.+ Ke boŋ woabɔbɔ wo ɖokuiwo,+ abe ale si Se la hã gblɔe ene. 35 Ke ne wodi be yewoasrɔ̃ nane la, woabia wo srɔ̃wo le aƒe me, elabena enye ŋukpe be nyɔnu naƒo nu le hamea me. 36 Mia gbɔe Mawu ƒe nya la dzɔ tsoa, alo miawo ɖeɖe gbɔ koe wòɖoa? 37 Ne ame aɖe susu be yenye nyagblɔɖila alo be wona gbɔgbɔ ƒe nunana ye la, ekema nelɔ̃ ɖe edzi be nya siwo ŋlɔm mele na mi la nye Aƒetɔ la ƒe sedede. 38 Ke ne ame aɖe metsɔ ɖe le eme o la, ekema womatsɔ ɖe le eya hã me o.* 39 Eya ta nɔvinyewo, miyi edzi mianɔ nyagbɔgblɔɖi+ ƒe nunana la dim vevie, gake migade se ɖe gbegbɔgblɔ bubuwo dodo+ nu o. 40 Ke mina nuwo katã nayi edzi nyuie ɖe ɖoɖo nu.+\n^ Agate ŋu afia, “ne ame aɖe gbe nya sia gɔme sese la, ekema madze si nu o.”\n1 Korintotɔwo 14


Sɔdola Ene Siwo Ŋu Woƒo Nu Tsoe Le Nyaɖeɖefia-gbalẽa Me, Ale Si Wo Ŋu Nyaa Ka Wòe\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Bengali Biak Bicol Bislama Bulgarian Cakchiquel Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mauritian Creole Maya Mbunda Mizo Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Twi Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Xhosa Yoruba Zande Zulu\nSɔdola Eneawo, Ale Si Wo Ŋu Nyaa Ka Wòe\nWoho kple ŋusẽ, woƒe afɔkliwo ƒe hoowɔwɔ le ɖiɖim sesĩe! Sɔ sesẽ eneawo kple wo dolawo ƒe nɔnɔme na wòdze abe ɖe wole kpo ti ge ado le Biblia me ene! Sɔ gbãtɔa le ɣie, edola nye fia yeye si woɖo le ŋutikɔkɔe me. Sɔ si kplɔe ɖo la biã hɛ̃ abe dzo ene eye ame si le edom la ɖe ŋutifafa le anyigba bliboa dzi. Sɔ etɔ̃lia nyɔ yibɔɔ abe viviti ene eye edola lé nudanu eve ɖe asi eye wòle gbeƒã ɖem gbedeasi wɔnublanui si nye nuɖuɖu ƒe veve. Sɔ enelia fu kpii eye wòɖi ku glaŋ, si fia be ahe dɔléle kple nu bubu siwo ate ŋu awu ame la vɛ, eye edolae nye Ku. Tsiẽƒe si nye ameƒomea ƒe yɔdo le eyome tututu eye wòle ame gbogbo aɖewo ƒe agbe ɖem ɖa!—Nyaɖeɖefia 6:1-8.\n“Vɔvɔ̃ ɖom ŋutɔ esi mexlẽ nu tso sɔdola eneawo ŋu zi gbãtɔ. Mese le ɖokuinye me be Ʋɔnudrɔ̃ŋkekea gbɔna, eye esi nyemedzra ɖo o ta la nyematsi agbe o.”—Crystal.\n“Esi mexlẽ nu tso sɔdola ɖedzesi ene siwo le sɔ siwo ƒe amadede le vovovo dom ŋu la, dzi dzɔm ŋutɔ. Esi meva se nu si ŋutegaa fia gɔme nyuie la, nu si wole tsitre ɖi na me va kɔ nam.”—Ed.\nÐe nèse le ɖokuiwò me abe Crystal ene tso sɔdola ene siwo ŋu woƒo nu tsoe le Nyaɖeɖefia-gbalẽa me ŋu kpɔa? Alo ɖe nèse le ɖokuiwò me abe Ed enea? Le go evea siaa me la, sɔdola eneawo ƒe sɔdodoa nye nu siwo ŋu wonya nu tsoe nyuie le Nyaɖeɖefia si nye Biblia-gbalẽ mamlɛtɔ la me. Ènya be ŋutega siawo gɔme sese aɖe vi na wòa? Le mɔ ka nu? Mawu do ŋugbe be àte ŋu akpɔ dzidzɔ vavãtɔ ne èxlẽ Biblia, srɔ̃ nu tso eme, eye nènɔ agbe ɖe nu siwo le nyagblɔɖigbalẽ sia me nu.—Nyaɖeɖefia 1:1-3.\nTogbɔ be sɔdola eneawo ŋuti ŋutegaa nana ame aɖewo vɔ̃na hã la, menye taɖodzinuae nye be wòana míavɔ̃ o. Le nyateƒe me la, ame geɖe kpɔe be ŋutega sia doa ŋusẽ yewoƒe xɔse, eye wòna yewonɔa mɔ kpɔm na etsɔme nyui aɖe. Ate ŋu ana mɔkpɔkpɔ nyui sia wò hã! Míeɖe kuku yi nuxexlẽa dzi.


Nya Siwo Nàgblɔ Na Ame Si Dzi Ku Dzɔ Ðo—Kpekpeɖeŋu Kae Amewo Ana?\nNe Wò Lɔlɔ̃tɔ Aɖe Ku\nGBE BUBU Afrikaans Albanian Amharic Armenian Azerbaijani Azerbaijani (Cyrillic) Bashkir Bicol Brazil Tokunɔgbe Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Cibemba Colombia Tokunɔgbe Croatian Czech Danish Dutch Ecuador Tokunɔgbe Efik Estonian Eŋlisi Eʋegbe Fijian Finnish Franse Ga Georgian German Germany Tokunɔgbe Greek Greenlandic Guarani Haitian Creole Hebrew Hiligaynon Hungarian Icelandic Iloko Indonesian Italian Japan Tokunɔgbe Japanese Kiluba Kinyarwanda Kirghiz Korean Kwanyama Laotian Latvian Luganda Macedonian Mexico Tokunɔgbe Mixe Myanmar Nepali New Zealand Tokunɔgbe Nicaragua Tokunɔgbe Niuean Norwegian Nzema Oromo Ossetian Persian Poland Tokunɔgbe Polish Portugal Tokunɔgbe Portuguese Punjabi Quechua (Bolivia) Rarotongan Romanian Russia Tokunɔgbe Russian Serbian Serbian (Roman) Setswana Sidama Sinhala Slovak Slovenian Solomon Islands Pidgin Spain Tokunɔgbe Spanish Swahili Swedish Tagalog Tahitian Tamil Tatar Thai Tigrinya Tiv Tongan Tsonga Turkish Twi Ukrainian Urhobo Uzbek Uzbek (Roman) Vietnamese Wallisian Welsh Wolaita Xhosa Yoruba Zulu\nKpekpeɖeŋu Kae Amewo Ana?\n“NE NANE li nàdi be mawɔ na wò la, nagblɔe nam.” Alea mía dometɔ geɖe míegblɔna na mía xɔlɔ̃ alo míaƒe ƒometɔ si dzi ku dzɔ ɖo eteƒe medidi o. Ẽ, míadi be míawɔe hã. Míawɔ nusianu atsɔ akpe ɖe eŋu. Gake ɖe amesi dzi ku dzɔ ɖo la yɔa mí hegblɔna be: “Mekpɔ nane si nàte ŋu awɔ akpe ɖe ŋunye” hã? Ao, mebɔ o. Edze ƒã be ele be míaxɔ ŋgɔ awɔ nu ne míedi vavã be míana kpekpeɖeŋu ahafa akɔ na amesi le nu xam.\nBiblia me lododo aɖe gblɔ be: “Nya, si wogblɔ ɖe egblɔɣi la, sikatɔtɔŋuti wònye le klosalogba me.” (Lododowo 15:23; 25:11) Nunya le eme be míanya nya si míagblɔ kple nya si mele be míagblɔ o, nusi míawɔ kple nusi mele be míawɔ o. Ŋɔŋlɔawo me aɖaŋuɖoɖo ʋee aɖewo siwo kpe ɖe amesiwo dzi ku dzɔ ɖo dometɔ aɖewo ŋue nye esi.\nNusiwo Wòle Be Nàwɔ . . .\nÐo to: Yakobo 1:19 gblɔ be ‘míaɖe abla le nusese me.’ Kpekpeɖeŋu siwo míate ŋu ana la dometɔ ɖekae nye be míase veve ɖe amesi dzi ku dzɔ ɖo la ti to toɖoɖoe me. Amesiwo dzi ku dzɔ ɖo dometɔ aɖewo adi be yewoaƒo nu tso yewoƒe lɔlɔ̃tɔ si ku la ŋu, le afɔku alo dɔléle si wui, alo alesi wosena le wo ɖokui me le amea ƒe ku megbe ŋu. Eyata biae be: “Àdi be yeaƒo nu tso eŋua?” Na woa ŋutɔwo natso nya me. Ðekakpui aɖe ɖo ŋku esime fofoa ku dzi hegblɔ be: “Esi ame bubuwo bia nusi dzɔ lam eye woɖo to nyuie la, ekpe ɖe ŋunye ŋutɔ.” Tsɔ dzigbɔɖi kple veveseɖeamenu ɖo toe eye mahiã be nàsee le ɖokuiwò me be ele be yeaɖo nyawo ŋu alo agblɔ wo gbɔ kpɔnuwo o. Na woagblɔ nya sia nya si wodi be yewoagblɔ.\nNa kakaɖedzi wo: Ka ɖe edzi na wo be wowɔ woƒe ŋutete katã (alo nusianu si nènya be enye nyateƒe eye wòsɔ). Ka ɖe edzi na wo be woƒe seselelãmewo—blanuiléle, dzikudodo, fɔbubuameɖokui, alo seselelãme bubu aɖe—katã sɔ le dzɔdzɔme nu. Gblɔ amesiwo nènya siwo to nɔnɔme sia tɔgbe ke me dzidzedzetɔe la ŋu nyawo na wo. Lododowo 16:24 gblɔ be “nya dzeto” siawo tɔgbe ‘yɔa dɔ ƒuwo.’—Tesalonikatɔwo I, 5:11, 14.\nNɔ wo gbɔ: Nɔ wo gbɔ, menye le ŋkeke ʋee gbãtɔ siwo xɔlɔ̃wo kple ƒometɔ geɖe va la ko me o, ke le ɣleti aɖewo megbe gɔ̃ hã esi amewo gatrɔ yi woƒe gbesiagbedɔwo gbɔ. Le mɔ sia nu la, àɖee afia be yenye “xɔlɔ̃ lɔ̃a ame,” si nɔa xɔlɔ̃a ŋu le “hiã” me. (Lododowo 17:17) Teresea si ƒe vi ku le lɔrifɔku aɖe me gblɔ be: “Mía xɔlɔ̃wo kpɔ egbɔ be nane li míawɔ fiẽ sia fiẽ ale be míawo ɖeɖe míaganɔ aƒeme ɣeyiɣi didi o. Ema kpe ɖe mía ŋu míekpe akɔ kple akogotsitsi ƒe seselelãme si nɔ mía me la.” Le ƒe siwo akplɔe ɖo ƒe azãgbewo, abe srɔ̃ɖeŋkeke alo ɣletiŋkeke si dzi amea ku le ene dzi la, nu ate ɖe amesiwo wogblẽ ɖe megbe la dzi ŋutɔ. Nukata màde dzesi ŋkeke siawo le wò ɣletigbalẽ dzi ale be ne ŋkeke mawo ɖo la, àte ŋu ava nɔ wo gbɔ ase veve ɖe wo ti ne ehiã o?\nNe èkpɔ be nane hiã ŋutɔŋutɔ la, mègalala be woagblɔe na ye hafi yeawɔe o—xɔ ŋgɔ nàwɔ nu le mɔ si sɔ nu\nXɔ ŋgɔ le mɔ si sɔ nu: Ðe nanewo li siwo wòhiã be woawɔa? Ðe wòhiã be ame aɖe nakpɔ ɖeviawo gbɔa? Ðe xɔlɔ̃ kple ƒometɔ siwo va wo srã ge kpɔ la hiã dzeƒea? Zi geɖe la, amesiwo ƒe amewo ku eteƒe medidi o la menyaa nusi wòle be woawɔ gɔ̃ hã o ʋuu woayi nusi amewo awɔ akpe ɖe wo ŋu gblɔ ge o. Eyata ne èkpɔ be nane hiã ŋutɔŋutɔ la, mègalala be woagblɔe na ye hafi o; xɔ ŋgɔ nàwɔe. (Korintotɔwo I, 10:24; tsɔe sɔ kple Yohanes I, 3:17, 18.) Nyɔnu aɖe si srɔ̃ ku la gblɔ be: “Ame geɖe gblɔ be, ‘Ne nane li nàdi be mawɔ na wò la, na manya.’ Gake xɔ̃nye aɖe ya mebia o. Eyi ɖe xɔgã la me eye wòɖe abadzivɔ si me gblẽ le eƒe kua ta la henyãe. Nyɔnu bubu tsɔ tɔkpo, tsi, kple nuklɔnuwo eye wòtutu afisi srɔ̃nye ɖe xe kɔ ɖo la. Le kwasiɖa ʋee aɖewo megbe la, hamemegãwo dometɔ ɖeka nɔ eƒe dɔwɔwu me va kple eƒe dɔwɔnuwo hegblɔ be, ‘Menya be nane anɔ anyi si wòahiã be woade. Nukae?’ Aleke gbegbe nye dzi ʋãm ɖe ŋutsu ma ŋue nye si le esi wòva dzra ʋɔtru si nɔ megbega ɖeka ko ŋu ɖo eye wòdzra mɔ̃ si zãa elektrikŋusẽ la ɖo!”—Tsɔe sɔ kple Yakobo 1:27.\nWɔ amedzro: Biblia ɖo ŋku edzi na mí be: “Migaŋlɔ amedzroxɔxɔ be o.” (Hebritɔwo 13:2) Vevietɔ ele be míaɖo ŋku edzi awɔ amedzro na amesiwo le nu xam. Le esi teƒe be nàgblɔ be “va ɣesiaɣi” la, ɖo ŋkeke kple ɣeyiɣi na wo. Ne wogbe la, mègana ta enumake o. Ðewohĩ ahiã be nàde dzi ƒo na wo vie. Ate ŋu anɔ eme be wogbe vava le esi wole vɔvɔ̃m be yewoava fa avi le ame bubuwo ŋkume ta. Alo woase le wo ɖokui me be mesɔ be yewoaɖu nu ahade ha kple amewo le ɣeyiɣi sia tɔgbe me o. Ðo ŋku nyɔnu amedzrowɔla Lidia si ŋu Biblia ƒo nu tsoe la dzi. Esi wòkpe Luka yi eƒeme megbe la, egblɔ be, “Eye wòzi mía dzi.”—Dɔwɔwɔwo 16:15.\nGbɔ dzi ɖi eye nàse nu gɔme: Mègana nusi amesiwo dzi ku dzɔ ɖo agblɔ gbã la nawɔ nuku na wò akpa o. Ðo ŋku edzi be dzi anɔ wo kum eye woanɔ fɔ bum wo ɖokui. Ne wonyrã ɖe dziwò la, ahiã be nàse nu gɔme na wo ahagbɔ dzi ɖi be màgatsɔ dziku aɖo eŋu na wo o. Biblia ɖo aɖaŋu be: “Mido dɔmetɔtrɔ kple nublanuikpɔkpɔ, dɔmekɔkɔ, ɖokuibɔbɔɖeanyi, dɔmefafa, [kple] dzigbɔgbɔ blewu.”—Kolosetɔwo 3:12, 13.\nŊlɔ lɛta: Míeŋea aɖaba ƒua akɔfafa ƒe lɛtaŋɔŋlɔ alo veveseɖeamenu ƒe agbalẽvi si míaɖo ɖe wo la dzi zi geɖe. Vi kae wòɖena? Cindy si dada dɔdzẽ wu la ɖo eŋu be: “Xɔ̃nye aɖe ŋlɔ lɛta nyui aɖe nam. Ekpe ɖe ŋunye ŋutɔ elabena mete ŋu xlẽe gaxlẽe zi geɖe.” Lɛta alo agbalẽvi sia me dzideƒonyawo ate ŋu anye “nya vi aɖewo” ko gake ele be wòaɖe wò dzimenusesewo afia. (Hebritɔwo 13:22) Àte ŋu agblɔ be nya la ɖe fu na ye eye yeɖo ŋku amea dzi le nu tɔxɛ aɖe ta, alo àte ŋu agblɔ alesi amea ƒe nuwɔna aɖe wɔ dɔ ɖe wò agbe dzii.\nDo gbe ɖa ɖekae kpli wo: Mègabu alesi nàdo gbe ɖa kple amesiwo dzi ku dzɔ ɖo kple gbedodoɖa ɖe wo ta nu tsɛe o. Biblia gblɔ be: “Ame dzɔdzɔe ƒe kukuɖeɖe . . . nu sẽna.” (Yakobo 5:16) Le kpɔɖeŋu me, ne wose be èle gbe dom ɖa ɖe yewo ta la, akpe ɖe wo ŋu woaɖu seselelãme gbegblẽwo abe fɔbubuameɖokui ene dzi.—Tsɔe sɔ kple Yakobo 5:13-15.\nNusiwo Mele Be Nàwɔ O . . .\nWò kɔdziyiyi ate ŋu ade dzi ƒo na ame si dzi ku dzɔ ɖo\nMègaɖe ɖokuiwò ɖe aga le esi mènya nusi nàgblɔ alo awɔ ta o: Ðewohĩ míagblɔ le mía ɖokui me be, ‘Meka ɖe edzi be ele be woawo ɖeɖe nanɔ anyi fifia.’ Gake ɖewohĩ nyateƒeae nye be míele hehem ɖe megbe le wo ŋu le vɔvɔ̃ be míava gblɔ nya alo awɔ nusiwo mesɔ o ta. Gake ne xɔlɔ̃wo, ƒometɔwo, alo haxɔsetɔwo he wo ɖokui ɖa le amesi dzi ku dzɔ ɖo ŋu la, ena wotsia akogo wu eye wòna wogasea veve ɖe edzi. Ðo ŋku edzi be zi geɖe la, nyagbɔgblɔ kple nuwɔna suesuewoe ɖea dɔmenyo fiana wu. (Efesotɔwo 4:32) Wo gbɔ nɔnɔ ɖeɖe ate ŋu ade dzi ƒo na wo. (Tsɔe sɔ kple Dɔwɔwɔwo 28:15.) Teresea ƒo nu tso vianyɔnu ƒe kugbe ŋu be: “Kaka gaƒoƒo ɖeka naɖo la, mía xɔlɔ̃wo yɔ kɔa dzi ƒe amedzronɔƒe; hamemegãwo katã kple wo srɔ̃wo va. Nyɔnu aɖewo ƒe ɖawɔnuwo ganɔ tame na wo gɔ̃ hã wotsɔ vɛ, eye wo dometɔ aɖewo nɔ woƒe dɔwɔwuwo me. Ðeko woɖe asi le nusianu si wɔm wonɔ ŋu heva enumake. Wo dometɔ geɖe gblɔ be yewomenya nusi yewoagblɔ o, gake mele vevie o elabena woƒe afima nɔnɔe nye nu vevitɔ.”\nMègazi wo dzi be woadzudzɔ nuxaxa o: Míadi be míagblɔ be ‘Enyo, mègafa avi o.’ Gake anyo wu be woafa avi. Katherine si ɖo ŋku srɔ̃a ƒe ku dzi la gblɔ be: “Mebu be ehiã be woaɖe mɔ na amesiwo dzi ku dzɔ ɖo la woaɖe woƒe seselelãme afia ne woavo.” Mègagblɔ alesi wòle be amewo nase le wo ɖokui me na wo o. Eye mègabu be ele be yeaɣla yeƒe seselelãmewo atsɔ akpɔ wo tɔ tae o. Ke boŋ Biblia ɖo aɖaŋu be, “mifa avi kple amesiwo le avi fam la.”—Romatɔwo 12:15.\nMègatsi klokloklo aɖo aɖaŋu na wo be woaɖe amea ƒe nudodowo alo eƒe nu bubuwo ɖa vaseɖe esime woa ŋutɔwo nadii nenema o: Míabu be ade wo dzi be woaɖe nusiwo nana woɖoa ŋku amea dzi la ɖa elabena wonaa nuxaxa yia edzi eteƒe didina ɣeaɖewoɣi. Gake ɖewohĩ nya si wogblɔna be “Ne ŋku mekpɔe o la, mevaa susu me o” la mawɔ dɔ le go sia me o. Ahiã be amesi dzi ku dzɔ ɖo la nanɔ ame si ku la ŋlɔm be vivivi. Ðo ŋku alesi Biblia ƒo nu tso alesi blemafofo Yakob wɔ nui esime woblee wòxɔe se be lã wɔadã aɖe wu viaŋutsu dzaa Yosef la dzi. Esi wotsɔ Yosef ƒe awu ʋlaya si ƒo ʋu la va fia Yakob la, “[efa konyi] na via ŋkeke geɖewo. Eye viaŋutsuwo kple vianyɔnuwo katã fa akɔ nɛ ʋuu do kpoe.”—Mose I, 37:31-35.\nMègagblɔ be ‘Àgadzi vi bubu’ o: Vidada aɖe si ƒe vi ku gblɔ be: “Evem ŋutɔ esi amewo gblɔ be mate ŋu agadzi vi bubu.” Woagblɔ esia kple susu nyui, gake gbɔgblɔ na dzila si ƒe vi ku be ate ŋu agadzi vi bubu ɖe esi ku teƒe la le nɛ abe “yitɔame” ene. (Lododowo 12:18) Vi aɖeke mate ŋu axɔ ɖe bubu teƒe gbeɖe o. Nukatae? Elabena wo dometɔ ɖesiaɖe to vovo tso wo nɔewo gbɔ.\nMègaɖoe koŋ agbe ame kukua ƒe ŋkɔyɔyɔ o: Vidada aɖe gblɔ be: “Ame geɖe gbe vinyeŋutsu Jimmy ƒe ŋkɔyɔyɔ alo gbe nuƒoƒo le eŋu. Le nyateƒe me la, evem vie esi amewo gbe esia wɔwɔ.” Eyata mègaɖoe koŋ atrɔ nya si gblɔm miele la ne woyɔ ameyinugbea ƒe ŋkɔ o. Bia amea be edi be yeaƒo nu tso eƒe lɔlɔ̃tɔ la ŋu hã. (Tsɔe sɔ kple Hiob 1:18, 19 kple 10:1.) Edzɔa dzi na amesiwo ƒe lɔlɔ̃tɔwo ku be woase be xɔlɔ̃wo le nu ƒom tso nɔnɔme tɔxɛ siwo na yewolɔ̃ amesi ku la ŋu.—Tsɔe sɔ kple Dɔwɔwɔwo 9:36-39.\nMègayɔ akpa nàgblɔ be, ‘Enyo wu’ o: Menye ɣesiaɣie agbagbadzedze be yeagblɔ nusita wònyo be amea ku la ‘faa akɔ na blanuilélawo’ o. Ðetugbi aɖe ɖo ŋku esime dadaa ku dzi be: “Ame aɖewo gblɔ be, ‘Mele fu kpem o’ alo, ‘Ele gbɔgbɔm ɖe eme.’ Gake nyemedi be mase nya mawo o.” Nya siawo tɔgbe ana amesiwo wògblẽ ɖe megbe la nasee le wo ɖokui me be mele be yewoalé blanui o alo be eƒe kua megblẽ nu boo o. Gake woalé blanui ŋutɔ elabena woƒe lɔlɔ̃tɔ la ƒe ku ve wo ŋutɔ.\nAnyo be màgagblɔ be, ‘Menya alesi nèle sesem le ɖokuiwò me’ o: Ènya eƒe seselelãmea nyateƒea? Le kpɔɖeŋu me, ɖe nàte ŋu anya alesi dzila sena le eɖokui me ne via ku nenye be vi meku na wò kpɔ oa? Eye ne vi ku na wò kpɔ hã la, de dzesii be amewo mase le wo ɖokui me abe alesi tututu nèse le ɖokuiwò me ene o. (Tsɔe sɔ kple Konyifahawo 1:12.) Gake ne esɔ la, aɖe vi be nàgblɔ alesi wò ŋutɔ nèto vevesese ɖe wò lɔlɔ̃tɔ aɖe ƒe ku ta mee la nɛ. Nyɔnu aɖe si ƒe vinyɔnu wowu la kpɔ be enye akɔfafa na ye esime vidada aɖe si hã ƒe vinyɔnu ku kpɔ gblɔ alesi wòwɔ to vevesesea mee la nɛ. Egblɔ be: “Nyɔnuvi si ku la dada megblɔ be ‘Menya alesi nèse le ɖokuiwò mee’ tsɔ dze nya la gɔme o. Ðeko wògblɔ alesi nuwo nɔ nɛ la nam eye wòna metsɔ tɔnye sɔ kplii.”\nKpekpe ɖe amesi dzi ku dzɔ ɖo ŋu bia nublanuikpɔkpɔ, nugɔmesese, kple lɔlɔ̃ geɖe le wò akpa dzi. Mègalala be amesi dzi ku dzɔ ɖo la nava gbɔwò hafi o. Mègagblɔ ko be “Ne nane li si nàdi be mawɔ la . . . ” o. Wò ŋutɔ di “nane” ma eye naxɔ ŋgɔ awɔ nu le mɔ si sɔ nu.\nBiabia ʋee aɖewo gali: Ke tsitretsitsi ƒe mɔkpɔkpɔ si le Biblia me ya ɖe? Nukae wòate ŋu afia na mia kple wò lɔlɔ̃tɔ siwo ku? Aleke míawɔ aka ɖe edzi be enye mɔkpɔkpɔ si ŋu kakaɖedzi le?\nBiabia Siwo Ŋu Nàde Ŋugble Le\nNukatae wònyo be nàɖo to amesi dzi ku dzɔ ɖo atsɔ ase veve nɛ ti?\nNukawoe nye nusiwo míate ŋu awɔ afa akɔ na amesi le nu xam la dometɔ aɖewo?\nNukawoe mele be míagblɔ alo awɔ na amesi le nu xam o?\nKpekpe Ðe Ðeviwo Ŋu be Woakpe Akɔ Kple Ku\nZi geɖe ne ame ku le ƒomea me la, dzilawo kple ƒometɔ bubuwo kpakple xɔlɔ̃wo menyaa nusi woagblɔ alo woawɔ na ɖeviwo be woakpe akɔ kple nusi dzɔ la o. Gake Ðeviwo hiã na ame tsitsiwo ƒe kpekpeɖeŋu be woakpe akɔ kple ku. De ŋugble le nya aɖe siwo wobiana zi geɖe tsɔ kpena ɖe ɖeviwo ŋu be woase nusi ku nye gɔme la me ŋu kpɔ.\nAleke nàɖe nusi ku nye me na ɖeviwoe? Ele vevie be nàɖe nyawo me wo gɔme nanya se. To nyateƒe na wo hã. Mègahe ɖe megbe le nya abe “eku” alo “ku” ene zazã ŋu o. Le kpɔɖeŋu me, àte ŋu anɔ anyi kple ɖevia, akɔe ɖe akɔ agblɔ be: “Nublanuinya gã aɖe dzɔ. Dɔléle aɖe si mebɔ o [alo nusi nènya wònye nyateƒe] la dze Papa dzi, eye wòku. Eƒe kua menye ame aɖeke ƒe vodada o. Eve mí ŋutɔ elabena míelɔ̃e, eye eya hã lɔ̃ mí.” Gake anyo be nàɖe eme be ɖevia alo edzila si le agbe la mele kuku ge le esi wodzea dɔ ɣeaɖewoɣi ta ko o.\nÐo woƒe biabiawo ŋu. Ðewohĩ woabia be, ‘Nukae ku?’ Àte ŋu aɖo eŋu ale: “Ne wobe ame ‘ku’ la efia be eƒe ŋutilã dzudzɔ dɔwɔwɔ eye magate ŋu awɔ nusiwo wòte ŋu wɔna tsã la dometɔ aɖeke azɔ o—mate ŋu aƒo nu, akpɔ nu, alo ase nu o, eye mate ŋu ase naneke le lãme o.” Dzila si xɔ tsitretsitsi ƒe ŋugbedodo si le Biblia me dzi se la ate ŋu awɔ mɔnukpɔkpɔ sia ŋudɔ atsɔ aɖe eme be Yehowa Mawu ɖoa ŋku ame kukuwo dzi eye ate ŋu agbɔ agbe wo le Paradisonyigba si gbɔna dzi. (Luka 23:43; Yohanes 5:28, 29)—Kpɔ Akpa si ƒe tanyae nye “Ame Kukuwo ƒe Mɔkpɔkpɔ si Ŋu Kakaɖedzi Le.”\nÐe nya aɖewo li si mele be nàgblɔ oa? Masɔ be nàgblɔ be ame kukua zɔ mɔ didi aɖe o. Ðevi vɔ̃na ŋutɔ be ame nadzo le ye gbɔ, vevietɔ ne edzilae ku. Ne wogblɔ nɛ be ame kukua yi mɔdzi la, ɖeko wòagana ɖevia nase le eɖokui me be wodzo le ye gbɔ eye wòabu be: ‘Mama dzo, eye meʋuʋu asi nam gɔ̃ hã o!’ Ðɔ ŋu ɖo le ɖevi suewo ŋu be màgagblɔ na wo be ame kukua va mlɔ anyi o. Ðevi bua nusi wosena la nu ŋutɔŋutɔe. Ne ɖevi tsɔ alɔ̃dɔdɔ sɔ kple ku la, ate ŋu ana wòavɔ̃ anyimɔmlɔ le zã me.\nÐe wòle be ɖeviwo nayi kua teƒea? Ele be dzilawo nabu ɖeviawo ƒe seselelãmewo ŋu. Ne womedi be yewoayi o la, mègazi wo dzi alo nàbu fɔ wo le mɔ aɖeke nu le esi womeyi ta o. Ne wodi be yewoayi la, ekema ɖe nusiwo ayi edzi kple ne amekukuɖaka anɔ afima eye ne woaʋu enu alo womaʋui o la me na wo nyuie. Gblɔe na wo hã be woakpɔ ame geɖe woanɔ avi fam le esi wòlé blanui ta. Gana mɔ wo ake be woabia nya faa. Eye na woanya be woate ŋu adzo ne wolɔ̃.\nAleke ɖeviwo wɔna ɖe ku ŋu? Zi geɖe la, ɖeviwo buna be yewoƒe vodada wònye be lɔlɔ̃tɔ aɖe ku. Ðewohĩ esi ɖevia do dziku ɖe amesi ku ŋu ɣeaɖeɣi kpɔ ta la, abu be alesi eƒe nu ku dzi na ye alo dzikunya siwo yegblɔ lae na wòku. Ahiã be nàfa akɔ nɛ: ‘Menye wò susu kple wò nyawoe naa amewo dzea dɔ o, eye womewua ame hã o.’ Ðevi sue ahiã na nya siawo siwo ana kakaɖedzii la edziedzi.\nÐe wòle be nàɣla wò nuxaxa ɖe ɖeviwoa? Avifafa le ɖeviwo ŋkume sɔ eye wònyo hã. Tsɔ kpe ɖe eŋu la, manya wɔ be nàɣla wò seselelãmewo ɖe ɖeviwo keŋkeŋ o; woléa ŋku ɖe nu ŋu ŋutɔ eye wote ŋu kpɔnɛ zi geɖe be nane dzɔ. Alesi nàxa nu le woƒe ŋkume ana woanya be esɔ be woaxa nu ahaɖe ame ƒe seselelãmewo afia ɣeaɖewoɣi.\nAme dzila ƒe ku vena ale gbegbe. Nu kae akpe ɖe sɔhɛwo ŋu be woate ŋu anɔ te ɖe seselelãmekuxi vovovo siwo kplɔnɛ ɖo nu?\nNE WÒ LƆLƆ̃TƆ AÐE KU\n“Nyemexɔe Se O!”\nAleke Mawɔ Anyi Nanya Nɔ Nam Le Nye Nuxaxa La Me?\nAme Kukuwo Ƒe Mɔkpɔkpɔ Vavãtɔ\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Ne Wò Lɔlɔ̃tɔ Aɖe Ku


Gbetakpɔxɔ—Tata Si Míesrɔ̃na | October 2009\nGBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Quechua (Bolivia) Romanian Russia Tokunɔgbe Samoan Sepedi Setswana Shona Silozi Slovak Slovenian Sranantongo Swahili Tsonga Turkish Ukrainian Urdu\n“Ne miewɔa nu siwo ƒe se dem mele na mi la, ekema xɔ̃nyewoe mienye.”—YOH. 15:14.\n1, 2. (a) Ame ka ƒomeviwoe Yesu ƒe nusrɔ̃lawo nye? (b) Nu ka tae wòle vevie be míanye Yesu xɔlɔ̃wo?\nŊUTSU siwo nɔ dziƒoxɔa me kple Yesu la nye dɔ vovovo wɔlawo, eye wotso teƒe vovovowo hã. Petro kple Andrea siwo nye dadaviwo la nye tɔƒodelawo. Nudzɔlae Mateo nye tsã, eye Yudatɔwo doa vlo dɔ sia wɔlawo. Anɔ eme be wo dometɔ aɖewo abe Yakobo kple Yohanes ene nya Yesu tso eƒe ɖevime ke. Ðewohĩ ƒe ʋɛ aɖewo koe nye ema wo dometɔ aɖewo abe Nataniel ene ya dze sii. (Yoh. 1:43-50) Ke hã, ŋutsu mawo katã siwo va kpe ta le fiẽsi ma me hena Ŋutitotoŋkekenyui vevi ma ɖuɖu le Yerusalem la ka ɖe edzi be Yesu ye nye Mesia si ƒe ŋugbe wodo kple Mawu gbagbe la ƒe Vi. (Yoh. 6:68, 69) Ðikeke mele eme o be dzi dzɔ wo ŋutɔ esi Yesu gblɔ na wo be: “Meyɔa mi be xɔ̃nyewo, elabena nu siwo katã mese tso Fofonye gbɔ la, mena mienya wo.”—Yoh. 15:15.\n2 Kristotɔ amesiamina siwo katã li egbea la koŋue nya ma si Yesu gblɔ na eƒe apostolo wɔnuteƒeawo la yi na, eye ne wokekee ɖe enu la, eyi na wo hati ‘alẽ bubuawo’ hã. (Yoh. 10:16) Teƒe ka kee míeɖatso o, mɔnukpɔkpɔ ate ŋu asu mía si be míanye Yesu xɔlɔ̃wo. Ele vevie ŋutɔ be míanye Yesu xɔlɔ̃wo, elabena xɔlɔ̃dzedze eya amea nana míezua Yehowa hã xɔlɔ̃wo. Le nyateƒe me la, manya wɔ be míate ɖe Yehowa ŋu o, negbe ɖe míete ɖe Kristo ŋu gbã. (Mixlẽ Yohanes 14:6, 21.) Ekema nu kae wòle be míawɔ be míazu Yesu xɔlɔ̃wo eye xɔlɔ̃wɔwɔ ma nayi edzi anɔ anyi ɖaa? Hafi míadzro nya vevi ma me la, mina míade ŋugble tso kpɔɖeŋu si Yesu ŋutɔ ɖo ɖi le xɔlɔ̃ nyui nyenye gome ŋu ahakpɔ nu si míate ŋu asrɔ̃ tso ale si eƒe nusrɔ̃lawo wɔ nu ɖe eŋui la me.\nYesu Ðo Xɔlɔ̃ Nyui Nyenye Ƒe Kpɔɖeŋu Ði\n3. Nu kae amewo nya na Yesu?\n3 Fia nyanu Salomo ŋlɔ ɖi bena: “Xɔlɔ̃ bɔ ɖe kesinɔtɔ si.” (Lod. 14:20) Nyateƒenya ma ɖe amegbetɔ madeblibowo ƒe nɔnɔme, si nye ale si wodzea xɔlɔ̃ amewo le nu siwo woate ŋu akpɔ tso wo gbɔ ta ke menye ɖe nu si woate ŋu ana ta o, la fia. Yesu meɖe nɔnɔme manyomanyo ma fia kura o. Kesinɔnu si nɔ amewo si, alo ɖoƒe si wonɔ la mekpɔ ŋusẽ ɖe Yesu dzi o. Ele eme be Yesu lɔ̃ ɖekakpui kesinɔtɔ aɖe eye wòkpee be wòava zu ye yomedzela ya. Gake Yesu gblɔ na ŋutsu ma be nedzra nu siwo le esi la eye wòatsɔ wo ana ame dahewo. (Mar. 10:17-22; Luka 18:18, 23) Menye hadede kple kesinɔtɔwo kple ame ŋkutawoe wonya na Yesu o, ke boŋ wonyae be ame tsɛwo kple ame siwo wodoa vloe lae wòdzea xɔ̃e.—Mat. 11:19.\n4. Nu ka tae míate ŋu agblɔ be gbɔdzɔgbɔdzɔwo nɔ Yesu xɔlɔ̃wo ŋu?\n4 Nyateƒee wònye be gbɔdzɔgbɔdzɔwo nɔ Yesu xɔlɔ̃wo ŋu. Le kpɔɖeŋu me, ɣeaɖewoɣi la, Petro ƒe nukpɔsusu le nanewo ŋu mewɔa ɖeka kple Mawu ƒe susuwo o. (Mat. 16:21-23) Eye Yakobo kple Yohanes ɖe nɔƒe gã didi ƒe gbɔgbɔ fia esi wobia tso Yesu si be wòana ɖoƒe kɔkɔ yewo le eƒe Fiaɖuƒea me. Woƒe nuwɔna ma ku dzi na apostolo mamlɛawo, eye gãnyenye ƒe nya la yi edzi nɔ dzre dem wo dome. Ke hã, Yesu tsɔ dzigbɔɖi nɔ agbagba dzem be yeaɖɔ exɔlɔ̃awo ƒe nukpɔsusuwo ɖo, eye dzi mekunɛ kabakaba ɖe woƒe nuwɔnaa ta o.—Mat. 20:20-28.\n5, 6. (a) Nu ka tae Yesu na xɔlɔ̃wɔwɔ gakpɔtɔ nɔ woa kple eƒe apostolo akpa gãtɔ dome? (b) Nu ka tae Yesu tso woa kple Yuda dome xɔlɔ̃wɔwɔa me?\n5 Menye be ɖe Yesu ɖea mɔ ɖe nu sia nu ŋu na ŋutsu madeblibo mawo alo ŋea aɖaba ƒua woƒe vodadawo dzi tae wòyi edzi nye wo xɔlɔ̃ o. Ke boŋ ɖe wòtiae be yeana yeƒe susu nanɔ woƒe nɔnɔme nyuiwo kple susu nyui si le wo si la ŋu. Le kpɔɖeŋu me, Petro, Yakobo kple Yohanes yi alɔ̃ me le esi teƒe be woado ŋusẽ Yesu esi wònɔ eƒe agbe me ƒe ɣeyiɣi sesẽtɔ kekeake ma me tom. Mewɔ nuku o be woƒe nuwɔnaa te ɖe Yesu dzi. Togbɔ be enɔ nenema hã la, ekpɔe be susu nyui le wo si, eye wògblɔ na wo be: “Gbɔgbɔ la le lɔlɔ̃m, gake ŋutilãa ya gbɔdzɔ.”—Mat. 26:41.\n6 Gake Yesu tso woa kple Yuda Iskariot dome xɔlɔ̃wɔwɔa ya me. Togbɔ be le gotagome la, Yuda wɔa nu abe ame si nye Yesu xɔlɔ̃ ene hã la, Yesu nya be ame sia si nye ye xɔlɔ̃ kplikplikpli tsã la ɖe mɔ dzi vɔ̃ɖi va su esi. Esi Yuda va zu xexea ƒe xɔlɔ̃ ta la, ewɔ eɖokui Mawu ƒe futɔ. (Yak. 4:4) Eya ta Yesu nya Yuda do goe hafi gblɔ na Eƒe apostolo wɔnuteƒe 11 mamlɛawo be ye xɔlɔ̃woe wonye.—Yoh. 13:21-35.\n7, 8. Aleke Yesu ɖe lɔlɔ̃ si nɔ esi na exɔlɔ̃wo la fia woe?\n7 Yesu mena eƒe susu nɔ vodada siwo exɔlɔ̃awo wɔ va yi la ŋu o, eye nu siwo aɖe vi na wo ŋutɔŋutɔe wòwɔna na wo. Le kpɔɖeŋu me, edo gbe ɖa na Fofoa be wòakpɔ wo ta le woƒe dodokpɔwo me. (Mixlẽ Yohanes 17:11.) Yesu sea nu gɔme na wo nenye be ɖeɖi te wo ŋu. (Mar. 6:30-32) Eye menye nu si eya ŋutɔ susu la koe wòdina be yeagblɔ na wo o, ke edina be yease nu si woawo hã susu kple ale si wose le wo ɖokuiwo me ahase wo gɔme.—Mat. 16:13-16; 17:24-26.\n8 Yesu ƒe agbenɔnɔ kple eƒe ku siaa ɖe vi na exɔlɔ̃wo. Enye nyateƒe be Yesu nyae be ele be yeatsɔ yeƒe agbe asa vɔe le ɖekawɔwɔ me kple ye Fofo ƒe dzidzenu dzɔdzɔewo ya. (Mat. 26:27, 28; Heb. 9:22, 28) Ke hã, Yesu tsɔ eƒe agbe sa vɔe tsɔ ɖe lɔlɔ̃ si le esi la fia. Yesu gblɔ be: “Lɔlɔ̃ gã wu esia megale ame aɖeke si o: be ame aɖe natsɔ eƒe luʋɔ aɖo anyi ɖe exɔlɔ̃awo ta.”—Yoh. 15:13.\nAleke Yesu Ƒe Nusrɔ̃lawo Hã Wɔ Nu Ðe Eŋui?\n9, 10. Aleke amewo wɔ nu ɖe Yesu ƒe dɔmenyonyo ŋu?\n9 Yesu zã eƒe ɣeyiɣi kple nunɔamesiwo ɖe amewo ŋu faa eye wòɖe lɔlɔ̃ fia wo. Esia he amewo ɖe eŋu, eye wòdzɔ dzi na woawo hã be woatsɔ woƒe nuwo ado alɔe. (Luka 8:1-3) Nu siwo teƒe Yesu ŋutɔ kpɔ na wòte ŋu gblɔ be: “Minɔ nu nam amewo, eye amewo ana nu mi. Woadzidze nu nyuie, atee, aʋuʋui wòagbagba, akɔ ɖe avɔ me na mi. Elabena dzidzenu si mietsɔ le nu dzidzem na amewo la kee woatsɔ adzidzee na miawo hã.”—Luka 6:38.\n10 Enye nyateƒe be ame aɖewo dze agbagba be yewoade ha kple Yesu le nu siwo woate ŋu akpɔ tso egbɔ la ta ko. Xɔlɔ̃ alakpanuwɔla mawo gblẽ Yesu ɖi esi wògblɔ nya aɖe si gɔme womese nyuie o. Le esi woaka ɖe Yesu dzi togbɔ be womese nya si wògblɔ la gɔme o hã teƒe la, ɖe wobu fɔe madzemadzee hetrɔ le eyome boŋ. Gake apostoloawo ya wɔ nuteƒe na Yesu. Wodo xɔlɔ̃wɔwɔ si nɔ apostolo siawo kple Kristo dome kpɔ zi geɖe, ke hã wodzea agbagba ɣesiaɣi be yewoanɔ eŋu le ɣeyiɣi nyuiwo kple vɔ̃awo siaa me. (Mixlẽ Yohanes 6:26, 56, 60, 66-68.) Le zã mamlɛtɔ si do ŋgɔ na Yesu ƒe ku me la, eɖe ale si wòkpɔ ŋudzedze ɖe exɔlɔ̃awo ƒe nuteƒewɔwɔ ŋu la fia esi wògblɔ be: “Miawoe nye ame siwo nɔ ŋunye le nye tetekpɔwo me.”—Luka 22:28.\n11, 12. Aleke Yesu na kakaɖedzi eƒe nusrɔ̃lawoe, eye aleke woawo hã wowɔ nui?\n11 Esi Yesu kafu eƒe nusrɔ̃lawo ɖe woƒe nuteƒewɔwɔ ta megbe kpuie ko la, nusrɔ̃la mawo ke gblẽe ɖi. Woɖe mɔ amegbetɔvɔvɔ̃ kpɔ ŋusẽ ɖe lɔlɔ̃ si nɔ wo si na Kristo la dzi ɣeyiɣi kpui aɖe. Gake Yesu gatsɔe ke wo ake. Le Yesu ƒe ku kple tsitretsitsi megbe la, eɖe eɖokui fia wo, eye wògaɖo kpe woa kpli wo dome xɔlɔ̃wɔwɔa dzi na wo. Gawu la, etsɔ dɔ kɔkɔe aɖe de asi na wo—eyae nye be woawɔ “dukɔwo katã me tɔwo woanye nusrɔ̃lawo” eye woaɖi ɖase tso ye ŋu “va se ɖe anyigba ƒe seƒe ke.” (Mat. 28:19; Dɔw. 1:8) Aleke nusrɔ̃lawo wɔ nui?\n12 Nusrɔ̃laawo tsɔ woƒe ŋusẽ kple ŋutete katã kaka Fiaɖuƒegbedeasia. Le Yehowa ƒe gbɔgbɔ kɔkɔea ƒe kpekpeɖeŋu me la, eteƒe medidi kura hafi wotsɔ woƒe nufiafia yɔ Yerusalem o. (Dɔw. 5:27-29) Amewo do ŋɔdzi na wo be yewoawu wo, gake esia gɔ̃ hã mete ŋu na wodzudzɔ wɔwɔ ɖe se si Yesu de na wo be woawɔ amewo woanye nusrɔ̃lawo la dzi o. Ƒe ʋɛ aɖewo ko le Yesu ƒe se ma dede na wo megbe la, apostolo Paulo te ŋu ŋlɔ bena woɖe gbeƒã nya nyuia “na nuwɔwɔ siwo katã le dziƒoa te.” (Kol. 1:23) Vavãe, nusrɔ̃la mawo ɖee fia be yewode asixɔxɔ xɔlɔ̃wɔwɔ si nɔ yewo kple Yesu dome la ŋu!\n13. Mɔ ka nue Yesu ƒe nusrɔ̃lawo ɖe mɔ eƒe nufiafiawo kpɔ ŋusẽ ɖe wo dzi le?\n13 Ame siwo va zu nusrɔ̃lawo emegbe hã ɖe mɔ Yesu ƒe nufiafiawo kpɔ ŋusẽ ɖe woƒe agbenɔnɔ dzi. Le wo dometɔ geɖe gome la, esia bia tso wo si be woawɔ tɔtrɔ gãwo le woƒe agbenɔnɔ kple amenyenye ŋu. Nusrɔ̃la yeye mawo dometɔ aɖewo nye ŋutsu siwo dɔna kple ŋutsuwo, ahasiwɔlawo, ahamulawo, alo fiafitɔwo tsã. (1 Kor. 6:9-11) Enɔ na wo dometɔ bubu aɖewo be woatrɔ nukpɔsusu si nɔ wo si ɖe du bubu me tɔwo ŋu. (Dɔw. 10:25-28) Togbɔ be enɔ nenema hã la, wowɔ ɖe Yesu ƒe nyawo dzi. Woɖe woƒe amenyenye xoxoa ɖa eye wodo amenyenye yeyea. (Ef. 4:20-24) Wova nya “Kristo ƒe tamesusu” nyuie, si fia be wova se ale si Kristo bua nuwo ŋui hewɔa nui la gɔme, eye wosrɔ̃ eƒe kpɔɖeŋu.—1 Kor. 2:16.\nXɔlɔ̃dzedze Kristo Egbea\n14. Nu kae Yesu do ŋugbe be yeawɔ le “nuɖoanyi sia ƒe nuwuɣi la”?\n14 Kristotɔ siwo nɔ anyi le ƒe alafa gbãtɔ me la dometɔ geɖe kpɔ Yesu ŋkume kple ŋkume le eƒe subɔsubɔdɔa wɔɣi, eye wo dometɔ aɖewo hã kpɔe le eƒe tsitretsitsi megbe. Edze ƒãa be mɔnukpɔkpɔ ma mesu míawo ya si kpɔ o. Ke aleke míate ŋu anye Kristo xɔlɔ̃woe? Mɔ ɖekae nye be míawɔ ɖe mɔfiame siwo kluvi nyateƒetɔ kple aɖaŋudzela ƒe ha, si me tɔwo nye Yesu nɔvi amesiamina siwo gakpɔtɔ le agbe le anyigba dzi, la nana mí la dzi. Yesu do ŋugbe be le “nuɖoanyi sia ƒe nuwuɣi la” yeatsɔ kluvi sia aɖo “[yeƒe] nuwo katã nu.” (Mat. 24:3, 45-47) Egbea la, ame siwo dina be yewoanye Kristo xɔlɔ̃wo la dometɔ akpa gãtɔ menye kluvi ƒe ha sia me tɔwo o. Aleke woƒe nuwɔwɔ ɖe mɔfiame siwo kluvi nyateƒetɔ la nana ŋu kpɔa ŋusẽ ɖe woa kple Kristo dome ƒomedodoa dzi?\n15. Nu ka dzie woanɔ te ɖo abu ame aɖe be enye alẽ loo alo gbɔ̃?\n15 Mixlẽ Mateo 25:31-40. Yesu yɔ ame siwo anye kluvi nyateƒetɔ ƒe ha la me tɔwo be ye nɔviwo. Le kpɔɖeŋu si ku ɖe alẽwo kple gbɔ̃wo me mamaa ŋu me la, Yesu gblɔ be yebuna ale si wowɔa nu ɖe ye nɔvi siawo ŋu be ye ŋutɔ ŋue wole ewɔm ɖo. Le nyateƒe me la, egblɔ be ale si amewo awɔ nu ɖe ‘ye nɔvi suetɔ siawo dometɔ ɖeka’ ŋu dzie woanɔ te ɖo agblɔ be wonye alẽwo loo alo gbɔ̃wo. Eya ta mɔ si koŋ dzi ame siwo si anyigbadzinɔnɔ ƒe mɔkpɔkpɔ le tona ɖenɛ fiana be yewodi be yewoanye Kristo xɔlɔ̃woe nye ale si wokpea asi ɖe kluvi nyateƒetɔ ƒe ha la ŋu.\n16, 17. Nu kae míawɔ atsɔ aɖe xɔlɔ̃wɔwɔ si le mía kple Kristo nɔviwo dome la afia?\n16 Ne èle mɔ kpɔm be yeava nɔ agbe le anyigba dzi le Mawu Fiaɖuƒea te la, nu kae nàwɔ atsɔ aɖe xɔlɔ̃wɔwɔ si le mia kple Kristo nɔviwo dome afia? Na míalé ŋku ɖe mɔ etɔ̃ ko ŋu kpɔ. Gbã, to gomekpɔkpɔ le gbeƒãɖeɖedɔa me kple dzi blibo me. Kristo de se na nɔviawo be woaɖe gbeƒã nya nyuia le anyigba blibo la dzi. (Mat. 24:14) Ke hã, nu ate Kristo nɔvi susɔe siwo le anyigba dzi egbea la ŋu nenye be woawo ɖeɖee atsɔ agbanɔamedzi ma woƒe zɔhɛ alẽ bubuawo ƒe kpekpeɖeŋu manɔmee. Le nyateƒe me la, ɣesiaɣi si alẽ bubuwo ƒe ha la me tɔwo kpɔ gome le gbeƒãɖeɖedɔa me la, wole kpekpem ɖe Kristo nɔviwo ŋu be woawɔ dɔ kɔkɔe si wode asi na wo la ade goe. Kluvi nyateƒetɔ kple aɖaŋudzela ƒe ha la kpɔa ŋudzedze ɖe nuwɔna sia si nye xɔlɔ̃wɔwɔ ɖeɖe fia la ŋu ale gbegbe, abe ale si ko Kristo ŋutɔ hã kpɔa ŋudzedze ɖe eŋui ene.\n17 Mɔ evelia si dzi alẽ bubuwo ƒe ha me tɔwo tona kpena ɖe Kristo nɔviwo ŋue nye ale si wonaa gakpekpeɖeŋu tsɔ doa alɔ gbeƒãɖeɖedɔae. Yesu de dzi ƒo na eƒe nusrɔ̃lawo be woatsɔ “kesinɔnu madzɔmadzɔwo” adze xɔlɔ̃woe na wo ɖokuiwo. (Luka 16:9) Esia mele fiafiam be míate ŋu aƒle xɔlɔ̃dzedze Yesu alo xɔlɔ̃dzedze Yehowa o. Ke boŋ to míaƒe nunɔamesiwo tsɔtsɔ do alɔ Fiaɖuƒea ƒe nuwo dzi la, míeɖoa kpe xɔlɔ̃wɔwɔ kple lɔlɔ̃ si le mía si na wo la dzi, menye to nyagbɔgblɔ ɖeɖe ko me o, ke boŋ to “nuwɔna kple nyateƒe” me. (1 Yoh. 3:16-18) Míenaa gakpekpeɖeŋu ma ne míekpɔa gome le gbeƒãɖeɖedɔa me, ne míedzɔa nu hena míaƒe kpekpewɔƒewo tutu kple wo dzadzraɖo, eye míedzɔa nu hena xexea me katã ƒe gbeƒãɖeɖedɔa. Míaƒe nudzɔdzɔa ɖale sue alo lolo o, kakaɖedzi le mía si be Yehowa kple Yesu siaa kpɔa ŋudzedze ɖe ame siwo naa nu kple dzidzɔ la ŋu.—2 Kor. 9:7.\n18. Nu ka tae wòle be míawɔ ɖe Biblia me mɔfiame siwo hamemetsitsiwo naa mí la dzi?\n18 Mɔ etɔ̃lia si dzi míetona ɖenɛ fiana be míenye Kristo xɔlɔ̃woe nye ale si míewɔa nu wòwɔa ɖeka kple mɔfiame siwo hamemetsitsiwo naa mí. Gbɔgbɔ kɔkɔe lae ɖo ŋutsu siawo le Kristo ƒe mɔfiafia te. (Ef. 5:23) Apostolo Paulo ŋlɔ bena: “Miɖo to ame siwo le ŋgɔ xɔm le mia dome la, eye mibɔbɔ mia ɖokui.” (Heb. 13:17) Ɣeaɖewoɣi la, Biblia me mɔfiame siwo hamemetsitsi siwo le míaƒe hamea me naa mí la dzi wɔwɔ ate ŋu asesẽ na mí. Ate ŋu adzɔ be míenya woƒe gbɔdzɔgbɔdzɔwo, eye esia awɔe be míaxɔ woƒe aɖaŋuɖoɖowo nyuie o. Ke hã, edze Kristo, si nye hamea ƒe Ta la, ŋu be yeazã ŋutsu madeblibo siawo. Eya ta ale si míewɔa nu ɖe woƒe ŋusẽ ŋui la kpɔa ŋusẽ ɖe xɔlɔ̃wɔwɔ si le mía kple Kristo dome la dzi tẽe. Ne míeŋea aɖaba ƒua hamemetsitsiwo ƒe gbɔdzɔgbɔdzɔwo dzi, eye míetsɔa dzidzɔ wɔna ɖe woƒe mɔfiamewo dzi la, míeɖoa kpe lɔlɔ̃ si le mía si na Kristo la dzi.\nAfi Siwo Míate Ŋu Akpɔ Xɔlɔ̃ Nyuiwo Le\n19, 20. Nu kae míate ŋu akpɔ le hamea me, eye nu ka mee míadzro le nyati si kplɔe ɖo me?\n19 Menye hamemetsitsi lɔ̃amewo ƒe dzikpɔkpɔ dzi koe Yesu tona léa be na mí o, ke eléa be na mí to gbɔgbɔ me dadawo kple nɔviŋutsuwo kple nɔvinyɔnu siwo le hamea me la dzi hã. (Mixlẽ Marko 10:29, 30.) Esi nète hadede kple Yehowa ƒe habɔbɔa la, aleke ƒowòmetɔwo wɔ nui? Ðewohĩ, wokpe asi ɖe ŋuwò le agbagba si dzem nènɔ be yeate ɖe Mawu kple Kristo ŋu la me. Ke hã, Yesu na míenya be, ɣeaɖewoɣi la, “ame ƒe futɔwo anye ye ŋutɔ ƒemetɔwo.” (Mat. 10:36) Aleke gbegbe wòfaa akɔ na míe nye esi be míate ŋu akpɔ ame siwo aku ɖe mía ŋu wu mía nɔvi kpamkpamwo gɔ̃ hã le hamea me!—Lod. 18:24.\n20 Abe ale si wòdze le gbedoname siwo le lɛta si Paulo ŋlɔ na hame si nɔ Roma la ƒe nyataƒonya me ene la, Paulo dze xɔlɔ̃ vevi geɖewo le hame ma me. (Rom. 16:8-16) Apostolo Yohanes ƒo eƒe agbalẽ etɔ̃lia ta kple nya siawo be: “Tsɔ nye gbedonamewo na xɔlɔ̃awo ɖekaɖeka.” (3 Yoh. 14) Edze ƒãa be xɔlɔ̃ vevi geɖewo nɔ eya hã si. Aleke míate ŋu asrɔ̃ Yesu kple nusrɔ̃la gbãtɔawo le xɔlɔ̃dzedze míaƒe gbɔgbɔ me nɔviŋutsu kple nɔvinyɔnuwo me ahana xɔlɔ̃wɔwɔ mawo nayi edzi ɖaa? Míadzro nyabiase sia ƒe ŋuɖoɖo me le nyati si kplɔe ɖo me.\n• Kpɔɖeŋu kae Yesu ɖo ɖi le xɔlɔ̃ nyui nyenye gome?\n• Aleke Yesu ƒe nusrɔ̃lawo wɔ nu ɖe xɔlɔ̃wɔwɔ si nɔ woa kplii dome ŋui?\n• Nu kae míate ŋu awɔ atsɔ aɖee afia be Kristo xɔlɔ̃woe míenye?\n[Nɔnɔmetata si le axa 14]\nYesu tsɔ ɖe le nu si exɔlɔ̃awo hã susu kple ale si wose le wo ɖokuiwo me la me\nNu kawoe míawɔ atsɔ aɖee afia be míedi be míanye Kristo xɔlɔ̃wo?\n“Mixɔ Dzo Le Gbɔgbɔ La Me”\n“Minɔ Anyi Kple Amewo Katã Le Ŋutifafa Me”\nAle Si Míayi Edzi Anye Xɔlɔ̃wo Le Xexe Malɔ̃ame Sia Me\nAle Si Takpekpe Etɔ̃ Aɖewo Trɔ Nye Agbenɔnɔe\nÐe Nènye Ame Si ‘Li Ke Si Woɖo Anyi Sesĩe Ðe Gɔmeɖoanyi La Dzia’?\nƑometadedeagu Ele Vevie Na Agbetsitsi!\nÈɖo Ɣeyiɣi Aɖe Koŋ Ði Na Biblia Sɔsrɔ̃a?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2009\nGBETAKPƆXƆ—TATA SI MÍESRƆ̃NA October 2009


Osɔfo kple hakplɔla siwo woxea fe na mele míaƒe habɔbɔa me o. Ke boŋ dzikpɔla siwo dze lae wotiana be ‘woakplɔ Mawu ƒe hame’ la, abe ale si wònɔ le Kristo hame gbãtɔwo me ene. (Dɔwɔwɔwo 20:28) Hamemetsitsi siawo nye ame siwo si tenɔnɔ nyui le le Mawu ŋkume, woxɔa ŋgɔ le hamea me hekplɔa alẽha la nyuie, “menye le dzizizi ta o, ke boŋ kple lɔlɔ̃nu faa; eye menye le viɖe ƒoɖi didi ta hã o, ke boŋ kple didi vevi.” (1 Petro 5:1-3) Dɔ kawoe wowɔna na mí?\nWoléa be na mí hekpɔa mía ta. Hamemetsitsiwo naa mɔfiame eye wodzea agbagba kpɔa hamea ƒe gbɔgbɔmenyenye ta. Esi hamemetsitsiawo nya be Mawue de dɔ vevi sia asi na yewo ta la, womeɖua aƒetɔ ɖe Mawu ƒe amewo dzi o, ke boŋ wonana míekpɔa dzidzɔ kple dzidzeme. (2 Korintotɔwo 1:24) Abe ale si alẽkplɔla ŋutɔŋutɔ dzea agbagba be yealé be na yeƒe alẽawo dometɔ ɖe sia ɖe ene la, hamemetsitsiawo hã dzea agbagba be yewoanya hamea me tɔwo katã ɖekaɖeka.—Lododowo 27:23.\nWofiaa ale si míawɔ Mawu ƒe lɔlɔ̃nui la mí. Hamemetsitsiwo xɔa ŋgɔ le kpekpe siwo míewɔna kwasiɖa sia kwasiɖa me eye wofiaa nu hedoa ŋusẽ míaƒe xɔse. (Dɔwɔwɔwo 15:32) Hamemetsitsi siawo siwo tsɔ wo ɖokuiwo na faa la gaxɔa ŋgɔ le gbeƒãɖeɖedɔa me, wowɔa dɔ kpli mí ɖekae, eye wonaa hehe mí le gbeƒãɖeɖedɔa ƒe akpa vovovoawo me.\nWodea dzi ƒo na mía dometɔ ɖe sia ɖe. Be hamemetsitsiwo nate ŋu ado ŋusẽ mía dometɔ ɖe sia ɖe ƒe xɔse la, wowɔa ɖoɖo va srãa mí kpɔ le míaƒe aƒewo me, wotua mí ɖo le Fiaɖuƒe Akpataa me, eye wozaã Ŋɔŋlɔawo tsɔ dea dzi ƒo na mí alo tsɔ faa akɔ na mí.—Yakobo 5:14, 15.\nTogbɔ be hamemetsitsi siawo wɔa dɔ geɖe le hamea me hã la, dɔwɔɖui kple ƒomegbanɔamedziwo hã le wo dzi siwo gbɔ wòle be woakpɔ nyuie. Ele be míade bubu hamemetsitsi dovevienu siawo ŋu.—1 Tesalonikatɔwo 5:12, 13.\nDɔ kawoe hamemetsitsiwo wɔna?\nMɔ vovovo kawo nue hamemetsitsiwo ɖea ɖetsɔleme fiaa mí ame ɖekaɖekawo le?\nAme kawoe dze anye hamemetsitsiwo? Àte ŋu axlẽ Ŋɔŋlɔawo ƒe nudidi siwo gbɔ wòle be hamemetsitsiwo kple subɔsubɔdɔwɔlawo naɖo la le 1 Timoteo 3:1-10, 12 kple Tito 1:5-9.\nAfɔ kawoe wòle be ame naɖe hafi adze axɔ nyɔnyrɔ? Srɔ̃ nu tso nu si nyɔnyrɔxɔxɔ fia kple ale si wòle be woawɔe ŋu.


Ale Si Nàwɔ Anye Biblia Srɔ̃la Dovevienu\nGBE BUBU Abua Abui Acholi Adza Afrikaans Albanian Alur Amharic Arabic Armenian Assamese Ateso Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Boulou Brazil Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dutch Edo Efik Esan Estonian Eŋlisi Eʋegbe Faroese Fijian Finnish Fon Franse Ga Galician Garifuna Georgian German Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hmong (Ɣi) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mingrelian Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nÀdi be yeawɔ nuteƒe le nɔnɔme sesẽwo me abe Daniel enea? Daniel ku kutri srɔ̃ Mawu ƒe Nya la, nyagblɔɖi goglowo hã le eme. (Da 9:2) Biblia sɔsrɔ̃ moveviɖoɖotɔe akpe ɖe ŋuwò nàyi edzi awɔ nuteƒe. Le mɔ ka nu? Ado ŋusẽ wò xɔse nàka ɖe edzi be Yehowa ƒe ŋugbedodowo ava eme. (Yos 23:14) Akpe ɖe ŋuwò hã be nàlɔ̃ Mawu ɖe edzi eye esia ado ŋusẽ wò be nàwɔ nu si le eteƒe. (Ps 97:10) Gake afi kae nàdze egɔme tsoe? Bu aɖaŋuɖoɖo siwo gbɔna ŋu kpɔ:\nNu kae masrɔ̃? Nusɔsrɔ̃ ƒe ɖoɖowɔɖi nyui bia be míadzra ɖo ɖe hamea ƒe kpekpewo hã ŋu. Kwasiɖa sia kwasiɖa ƒe Biblia xexlẽ aɖe vi na wò wu ne ègbɔ dzi ɖi ku nu siwo gɔme mèse o me. Azɔ hã, ame aɖewo tiae be yewoasrɔ̃ nu geɖe tso Biblia me nyagblɔɖiwo, Mawu ƒe gbɔgbɔa ƒe kutsetsea ƒe akpa vovovoawo, apostolo Paulo ƒe dutanyanyuigbɔgblɔ mɔzɔzɔwo, alo asrɔ̃ nu geɖe tso Yehowa ƒe nuwɔwɔwo ŋu. Ne Biblia me nya aɖe va susu me na wò le ŋkekea me si nàdi be yeakpɔ ŋuɖoɖo na la, ŋlɔe ɖi eye nàna wòanye nu si ŋu nàsrɔ̃ nu tsoe ɣebubuɣi.\nAfi kae makpɔ nu siwo masrɔ̃ le? Be nàkpɔ esia ƒe ɖewo la, kpɔ video si nye Dɔwɔnu Siwo Míatsɔ Aku Nu Me Adi Gbɔgbɔmenuxɔasiwoe. Tee kpɔ nàzã dɔwɔnu siwo le mía si la atsɔ aku nu me akpɔe ɖa be yeate ŋu akpɔ xexemeŋusẽ siwo lã siwo le Daniel ta 7 lia le tsitre ɖi na hã.\nƔeyiɣi didi kae matsɔ asrɔ̃ nu? Nusɔsrɔ̃ edziedzi nana míenɔa lãmesẽ me le gbɔgbɔ me. Àte ŋu asrɔ̃ nu ɣeyiɣi ʋɛ aɖewo ko ne ehiã, eye emegbe nàdzii ɖe edzi. Mawu ƒe Nya la sɔsrɔ̃ le abe ale si wokua kesinɔnu ɣaɣla aɖe le to me ene; ne èke ɖe kesinɔnu aɖe ŋu la, àdi be yeanɔ ekum agake ɖe geɖe ŋu! (Lod 2:3-6) Mawu ƒe Nyaa sɔsrɔ̃ ava nɔ dzrowòm vevie eye Biblia sɔsrɔ̃ edziedzi ava zu numame na wò.—1Pe 2:2.\nÀkpɔ aɖaŋuɖoɖo siwo akpe ɖe ŋuwò be nusɔsrɔ̃ navivi nuwò la le April 2012 ƒe Nyɔ!, axa 22-24.\nNU KAE LÃ SIWO DZE LE DANIEL TA 7 LIA LE TSITRE ÐI NA?\nAleke Daniel 7:8, 24 va emee?\nNU SI NÀSRƆ̃ ƔEBUBUƔI:\nNu kae lã siwo dze le Nyaɖeɖefia ta 13 lia le tsitre ɖi na?


Psalmowo 93 - Holy Bible [Ewe Bible 1913] - (Psa 93)\nYehowa enye fia! Eta ganyenye, Yehowa ye me, etsɔ ŋusẽ bla ali dzi, eyae li ke xexeame, mana o.\nWò fiazikpui li ke tso gbaɖegbe ke, eye nèli tso mavɔ me ke.\nTɔsisiwo, Yehowa, tɔsisiwo dze agbo; tɔsisiwo le gbe ɖem.\nYehowa kako le dziƒo wu, tɔ gãwo ƒe howɔwɔ kple atsiaƒu ƒe agbodzedze sesẽ.\nWò sewo le eme tututu; Yehowa, ŋutikɔkɔe dze wò aƒe la ɣeawiokatãɣ.


Ameɖeɖe Le Robinson Crusoe Ƒukpo dzi\nGbetakpɔxɔ—Tata Si Míesrɔ̃na | June 15, 2000\nROBINSON CRUSOE nye ƒukpo etɔ̃ siwo ƒo ƒu wɔ ƒukpohatsotso si woyɔna be Juan Fernández le Pasifik-ƒua me, si didi kilometa 640 tso Chile ƒuta gbɔ la dometɔ ɖeka. * Ƒukpo sia si ƒe lolome nye kilometa 93 kpe ɖo kpɔ ŋkɔ ma tso ƒe alafa 18 lia me gbalẽ aɖe si ŋkɔe nye Robinson Crusoe, si agbalẽŋlɔla Eŋlisitɔ, Daniel Defoe ŋlɔ la me. Edze ƒã be Scotlandtɔ, Alexander Selkirk, si ɖeɖe nɔ ƒukpoa dzi ƒe ene aɖewo ƒe mɔzɔzɔ sesẽwo dzie wotu agbalẽa ɖo.\nAti aɖe si wotu ɖe ƒukpoa dzi la dzi nuŋɔŋlɔ ƒe akpa aɖe xlẽ be: “Scotlandtɔ, ƒudzidela, Alexander Selkirk, nɔ teƒe sia tso ŋkeke yi ŋkeke hena ƒe ene sɔŋ hetsɔ dzimaɖitsitsi nɔ ŋku tsam ʋĩ yi keke dziŋgɔli kple atsiaƒua ƒe godoƒe nɔ tɔdziʋu si ava ɖee tso eƒe akogotsitsi la me dim.” Mlɔeba la, woɖe Selkirk hekɔe yi wo denyigba dzi, yi dukɔ si me nɔnɔ mevivi enu le eƒe paradiso sue la me nɔnɔ vɔ megbe o. Woka nya ta be egblɔ emegbe be: “Oo nye ƒukpo lɔlɔ̃ la! Evem be megblẽ wò ɖi!”\nEsi ɣeyiɣiwo va nɔ yiyim la, ƒukpoa va zu toheƒe na ame aɖewo siwo da le Katoliko-ha la ƒe “dzixɔsewo” dzi. Aleke ƒukpo si nɔ abe paradiso ene na Selkirk la va trɔe enye si! Gake amesiwo le ƒukpoa dzi egbea le ŋutifafa si tɔgbe mele xexeame ƒe akpa geɖe o la me. Agbenɔnɔ dziɖeɖitɔe, abe alesi wòle le ƒukpo geɖe dzi ene wɔe wòle bɔbɔe be woadze dzeɖoɖo gɔme kple ame ɖesiaɖe ƒomevi.\nAmesiwo ade 500 ye le Robinson Crusoe ƒukpoa dzi, gake le ƒea ƒe akpa gãtɔ me la, ame abe 400 koe nɔa edzi. Susu siwo tae wòle alea dometɔ aɖee nye be vidada aɖewo kple wo viwo nɔa Chile-du siwo mele ƒukpoa dzi o me le sukudeɣiwo, eye ɣleti siwo me wole mɔkeke koe wogbɔna vaa ƒukpoa dzi va wɔa ɖeka kple ƒometɔ mamlɛawo.\nTogbɔ be abɔ dzeaniwo ƒo xlã Robinson Crusoe ƒukpoa hã la, edzinɔla aɖewo sena le wo ɖokui me be nane bu ɖe yewo le gbɔgbɔ me eye wole edim. Ame bubuwo se le wo ɖokui me be yewohiã ɖeɖe le gbɔgbɔ me.\nGbɔgbɔ me Ðeɖekpɔkpɔ\nAmeɖeɖe le gbɔgbɔ me ƒe dɔ sia dze egɔme le ƒe 1979 me lɔƒo. Nyɔnu aɖe si Yehowa Ðasefowo nɔ Biblia srɔ̃m kplii le Santiago, Chile la ʋu yi ƒukpoa dzi hete nusi wòsrɔ̃ fiafia ame bubuwo. Le ɣeyiɣi aɖe megbe la, hamemegã aɖe si ɖi tsa yi ƒukpoa dzi le dɔwɔnyawo ta kpɔ Biblia-nusrɔ̃viwo ƒe ƒuƒoƒo sue aɖe nɔ ŋgɔ yim le gbɔgbɔ me to nyɔnu ma ƒe kpekpeɖeŋu dzi. Le ɣleti etɔ̃ megbe esi hamemegãa gbugbɔ yi ƒukpoa dzi ake la, Biblia-fiala sia si sa ɖe aga la kple eƒe nusrɔ̃vi eve dze na nyɔnyrɔxɔxɔ, eyata hamemegãa na nyɔnyrɔ wo. Emegbe Kristotɔ nyɔnyrɔxɔla yeye siawo dometɔ ɖeka ɖe srɔ̃, eye woa kple srɔ̃aŋutsua yi edzi nɔ ame bubu siwo gbɔgbɔ me ɖeɖekpɔkpɔ hiã la dim. Srɔ̃aŋutsua xɔ ŋgɔ wotu Fiaɖuƒe Akpata sue aɖe, si gbeƒãɖelawo ƒe ƒuƒoƒo sue si le ƒukpoa dzi la kpɔtɔ le zazãm. Le ɣeyiɣi aɖe megbe la, woʋu le Robinson Crusoe yi hame aɖe me le titina Chile le ganyawo ta, eye woyi edzi le Yehowa subɔm le afima dzonɔamemetɔe.\nƲɛʋɛʋɛ esi wole ame bubuwo ɖem tso alakpasubɔsubɔ me la, ƒuƒoƒo sue si le ƒukpoa dzi yi edzi le dzidzim ɖe edzi. Gake esi wòle be sukuviwo nayi kɔledzi le ƒukpoa godo ta la, ƒuƒoƒoa dzi ɖe kpɔtɔ wòsusɔ nɔvinyɔnu xɔnyɔnyrɔ eve kple nyɔnuvi ɖeka. Le mɔkeɣiwo la, ƒuƒoƒoa dzina ɖe edzi ne vidada aɖewo trɔ va ƒukpoa dzi. Woƒe vava na dzo gaɖoa Kristotɔ etɔ̃ siwo ɖeɖe tsi afima le ƒe bliboa me la me. Le nɔvinyɔnu siawo ƒe agbagbadzedze ta la, amewo nya Yehowa Ðasefowo nyuie le Robinson Crusoe. Enye nyateƒe be ƒukpoa dzi nɔlawo dometɔ aɖewo tsi tre ɖe dɔ si wɔm wole ŋu hete kpɔ be yewoana amewo nagbe Fiaɖuƒegbedasia xɔxɔ ya. Gake Biblia ƒe nyateƒea ƒe ku siwo woƒã ɖe dzianukwaretɔwo me yi edzi le miemiem.\nŊusẽdodo Amesiwo Woɖe\nDzikpɔla mɔzɔla aɖe ɖasrãa wo kpɔna le ƒukpoa dzi zi ɖeka le ƒe ɖesiaɖe me. Aleke Ðasefowo ƒe ƒuƒoƒo sue si le ƒukpo si sa ɖe aga dzi la sasrãkpɔ le? Nutome sue dzikpɔla aɖe ƒo nu tso zi gbãtɔ si wòɖi tsa yi Robinson Crusoe ŋu:\n“Mɔzɔzɔ sia nye nusi mekpɔ mɔ na vevie ƒe me vava. Mɔzɔzɔa dze egɔme le ŋdi ga 7:00 me, esime míeho le Valparaiso ku ʋu yi Santiago Cerrillos Yameʋudzeƒe. Míeɖo yameʋu sue aɖe si kɔa ame adre. Le gaƒoƒo 2 aɖabaƒoƒo 45 le míaƒe hoho megbe la, míekpɔ to kɔkɔ aɖe nɔ dzedzem le alilikpowo me ɖaa. Esi míenɔ tetem ɖe eŋu la, ƒukpoa dze nyuie míekpɔ—enye kpe gã glidza aɖe le atsiaƒua titina. Edze abe ɖe wòle agba sam le tsi gbana aɖe dzi abe meli aɖe si bu ene.\n“Esi yameʋua dze la, tɔdziʋu aɖe va kɔ mí yi kɔƒea mee. Kpe gãwo tso atsiaƒua gɔme ho ɖe dzi tatata hezu ƒukpo suesuesue siwo dzi Juan Fernández ƒukpoa dzi nyo siwo ŋu fu le kedzekedze la bena ɖo. Nyo siwo ŋu fu le nye lã siwo wuwu ŋu wode se ɖo elabena wole vɔvɔm kabakaba. Kasia, nane dzo va dzi le tɔdziʋua ƒe axadzi gasi yi atsiaƒua gɔme. Tɔmelã aɖe si dzona si ƒe adza ɖi aʋalã ye wònye. Ewɔ abe dzodzo va tsia ta anɔ nugbagbeviwo lém doa dzidzɔ nɛ ene. Gake ɣeaɖewoɣi la, lã bubu léa eya hã mina; eƒe dzodzo ava tsia ŋgɔ hea lãlénu bubu siwo le ŋudzɔ be yewoalée ami ne ege gbɔna la ƒe susu ɖe eŋu.\n“Mlɔeba míeva ɖo San Juan Bautista (Ame Kɔkɔe Yohanes Mawutsidetanamela) kɔƒea me. Ƒukpoa dzi nɔla ʋɛ aɖewo tɔ ɖe ʋudzeƒea, ɖewohĩ wole woƒe amedzrowo lalam alo ɖeko wotɔ ɖi be yewoakpɔ be amedzro kawoe gava dua me hã. Alesi teƒea nya kpɔe wɔ dɔ ɖe mía dzi ale gbegbe—to gã glidzaglidza si ŋkɔe nye El Yunque (Zukpe), si ŋu gbe wuwlui dama to ɖo mlɔmlɔmlɔ, kple dziŋgɔli si me dza eye alilikpo ɣiwo le eŋku me.\n“Eteƒe medidi o míekpɔ mía nɔvinyɔnu Kristotɔwo kple wo viwo ƒo ƒu ɖe ʋudzeƒea nɔ mía lalam. Sukuviwo nɔ mɔkeke eyata ƒuƒoƒoa galolo wu tsã. Le gbe lɔlɔ̃ na mía nɔewo vividoɖeameŋutɔe vɔ megbe la, wokplɔ mí yi xɔ nyui aɖe si azu míaƒe aƒeme kwasiɖa ɖeka la me.\n“Kwasiɖa tɔxɛ aɖee wònye, eye míekpɔe dze sii be awu enu kaba. Ehiã be míazã míaƒe ɣeyiɣia nyuie. Gbemagbe ke le ŋdɔnuɖuɖu vɔ megbe teti la, míeɖi tsa yi Biblia-nusrɔ̃vi aɖe si eteƒe madidi o wòava zu míaƒe gbɔgbɔ me nɔvinyɔnu kple Mawu ƒe gbɔgbɔmeparadisoa me nɔla la gbɔ. Dzidzɔ yɔe fũ, gake enɔ vɔvɔ̃m hã vivivi. Nyɔnyrɔxɔxɔ si lalam wònɔ xoxoxo la le edzi ɖom. Míedzro nya vevi aɖewo me kplii ale be wòate ŋu adze anye nyanyuigbeƒãɖela. Ŋufɔke la, ekpɔ gome le gbeƒãɖeɖedɔa me zi gbãtɔ. Ŋkeke etɔ̃agbe la, míedze nyɔnyrɔxɔxɔ nudidiwo me dzodzro gɔme kplii. Hafi kwasiɖaa nawu enu la, exɔ nyɔnyrɔ.\n“Amewo ƒe agbɔsɔsɔ si nye 14 la kpe asi ɖe kpekpe siwo míewɔ le kwasiɖaa me la ŋu. Míewɔ ɖoɖo yia gbeadzi, wɔa tɔtrɔyiwo, Biblia-nusɔsrɔ̃wo, kple sasrãkpɔwo gbesiagbe. Dzideƒo ka gbegbee nye si wònye na nɔvinyɔnu siwo ɖeɖe kpɔa dɔa ƒe akpa sia akpa gbɔ le wo ɖokui si le ƒe bliboa katã me!”\nNyateƒea xɔxɔ sesẽ na ŋutsu siwo le ƒukpoa dzi, ɖewohĩ le alesi ŋutilãmedɔ si wowɔna sesẽe ta. Bɔluɖeɖe koŋue nye dɔ si wowɔna, eye exɔa ɣeyiɣi le ame si ale gbegbe. Nazãbubu hã nye nusiwo ta wo dometɔ geɖe metsɔa ɖeke le nyaa me o ƒe ɖe. Ke hã míele mɔ kpɔm be ƒukpoa dzi nɔla geɖe, ŋutsuwo kple nyɔnuwo siaa, ava ɖo to le etsɔme.\nVaseɖe fifia la, ame ewo ye woɖe le ƒukpoa dzi wova nya Yehowa Mawu ŋuti nyateƒea kple eƒe tameɖoɖowo. Wo dometɔ aɖewo dzo le ƒukpoa dzi le susu vovovowo ta. Gake ne wokpɔtɔ li alo wodzo o, woƒe ɖeɖekpɔkpɔ le gbɔgbɔ me ɖe vi sasasã wu Alexander Selkirk tɔ. Fifia wole gbɔgbɔmeparadiso me le afisiafi si woanɔ. Seƒoƒobɔ nyuiwo ƒo xlã nɔvinyɔnu siwo kpɔtɔ le ƒukpoa dzi kple wo viwo ƒe aƒewo, gake nusi wu ema gɔ̃ hãe nye mɔkpɔkpɔ le wo si be yewoanɔ agbe le ɣeyiɣi si me anyigbaa katã anye paradiso vavãtɔ le nusi tututu paradiso fia la nu.\nAmeɖeɖedɔa le Edzi Yim\nXexeame ƒe akpa si Yehowa Ðasefowo ƒe ƒuƒoƒo sue sia le le Robinson Crusoe ƒukpoa dzi la didi tso woƒe gbɔgbɔ me nɔviŋutsu kple nyɔnu susɔeawo gbɔ ʋĩ. Ke hã womesena le wo ɖokui me be yewotsi akogo abe alesi Scotlandtɔ Selkirk se le eɖokui mee ene o. Woto teokrasi-gbalẽwo, takpekpe sue kple gãwo ƒe video siwo Gbetakpɔxɔ Habɔbɔa ƒe alɔdze si le Chile ɖona ɖe wo zi etɔ̃ le ƒe ɖeka me, kple nutome sue dzikpɔla ƒe ƒe sia ƒe sasrãkpɔa me na kadodo kplikplikpli le woa kple Yehowa ƒe habɔbɔa dome. Eyata wokpɔtɔ nye ‘nɔviwo ƒe xexeame katã ƒe habɔbɔ bliboa’ me tɔ veviedonulawo.—Petro I, 5:9.\n^ mm. 2 Ƒukpoa ƒe ŋkɔ ŋutɔŋutɔe nye Más a Tierra.\n[Maps/Picture on page 9]\nROBINSON CRUSOE ƑUKPO\nSANTA CLARA ƑUKPO\nNe èle tetem ɖe ƒukpoa ŋu la, àkpɔ kpe gã glidza aɖe le atsiaƒua titina\nTo gã glidzaglidza si ŋkɔe nye El Yunque (Zukpe)\nSan Juan Bautista (Ame Kɔkɔe Yohanes Mawutsidetanamela) kɔƒea\nƑukpo suesuewo nye bebeƒe na nyo siwo ŋu fu le kple esiwo ŋu fu mele o\nMíeɖo yameʋu sue aɖe tso Santiago, Chile\nRobinson Crusoe Ƒukpoa ƒe ƒuta si kpewo le glidzaglidza\nFiaɖuƒe Akpata sue si le ƒukpoa dzi\nƉoe Ɖe Amewo Ɖoe Ɖe Amewo Ameɖeɖe Le Robinson Crusoe Ƒukpo dzi\nw00 6/15 axa 8-11\nNukatae Wòle Be Nàɖu Blibodede Didi tso Amewo Gbɔ Dzi?\nAgbe Deblibo—Menye Drɔ̃e aɖe Koe Wònye O!\nMide Bubu Amesiwo Woɖo Mia Nu ŋu\n“Mi Katã La Nɔviwo Mienye”\nWode Dzi Ƒo Na Gilead Ƒe Klass 108 Lia Be Woawɔ Subɔsubɔdɔ Kɔkɔe\nÐe Nèxɔa Nusi Mèkpɔna O Dzi Senaa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA June 15, 2000\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA June 15, 2000\nGBETAKPƆXƆ—TATA SI MÍESRƆ̃NA June 15, 2000


Mɔɖelawo Ðe Gbeƒã Le Australia Nuto Saɖeagawo Me\nGBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMɔɖela siwo nye George Rollston kple Arthur Willis tɔ woƒe ʋua hele tsi dem eme.—Dziehe Nutowo me, ƒe 1933\nLE MARCH 26, 1937, dzi la, ŋutsu eve aɖewo siwo ŋu mɔzɔzɔ te ɖeɖi belibeli la ku woƒe agbatsɔʋu si ƒo ɖi kpanyakpanya la blewublewu va Sydney dua me le Australia. Tso esime wodze mɔ tso dugãa me ƒe ɖeka ye nye ema la, wozɔ mɔ kilometa 19,300 sɔŋ to nuto saɖeaga dzekpodzeʋeewo me le Australia anyigbagã la dzi. Menye duyeyedilawo alo tsaɖilawo wonye o. Mɔɖela dovevienu siwo ɖoe kplikpaa be yewoatsɔ Mawu Fiaɖuƒea ŋuti nya nyuia ayi na amewo le Australia anyigbagã la ƒe nuto saɖeagawo me koe ŋutsu eve mawo siwo ŋkɔwoe nye Arthur Willis kple Bill Newlands nye.\nTso esime nyateƒea ɖo Australia ʋuu keke va ɖo ƒe 1920-awo me la, ƒuta dugãwo kple du suewo me koŋue Biblia Nusrɔ̃vi * ʋɛ siwo nɔ Australia la ɖea gbeƒã nya nyuia le. Australia ƒe nuto siwo metsɔ ƒu gbɔ o la nye nuto saɖeaga siwo ƒu kplakplakpla, eye nuto mawo lolo wu Amerika-nyigba ƒe afã. Ke hã, nɔviawo nyae be ele be Yesu yomedzelawo naɖi ɖase le eyama ŋu “va se ɖe anyigba ƒe seƒe ke,” eye Australia ƒe nuto saɖeagawo hã le eme. (Dɔw. 1:8) Gake aleke woawɔ akpe anyigba gã ma ɖo? Esi woxɔe se tso dzi blibo me be Yehowa ayra ɖe yewoƒe agbagbadzedzewo dzi ta la, woɖoe kplikpaa be yewoawɔ nu sia nu si yewoate ŋui.\nMƆÐELAWO ÐE MƆA\nLe ƒe 1929 me la, hame siwo nɔ Queensland kple Western Australia la trɔ asi le agbatsɔʋuwo ŋu etɔxɛe hena mɔ legbeewo zɔzɔ kple susu be yewoaɖaɖe gbeƒã nya nyuia le saɖeaganutowo me. Nɔviŋutsu mɔɖela siwo le lãmesẽ me, siwo ate ŋu ado dzi le nɔnɔme sesẽwo me eye woate ŋu adzra ʋuawo ɖo ne wogblẽ lae zã ʋuawo tsɔ yi dɔa gbe. Mɔɖela siawo yi nuto geɖe siwo me womeɖe gbeƒã nya nyuia le kpɔ o la me.\nMɔɖela siwo ŋu ŋutete mele be woaƒle ʋu o la do gasɔ yi nuto saɖeagawo me. Le kpɔɖeŋu me, le ƒe 1932 me la, Bennett Brickell si xɔ ƒe 23 la, dze mɔ tso Rockhampton, Queensland, eye wòɖe gbeƒã ɣleti atɔ̃ sɔŋ yi keke saɖeaganuto siwo le dukɔa ƒe dziehe gome la me. Etsɔ kuntruwo, awuwo, nuɖuɖu kple agbalẽ gbogbo aɖewo do agba na eƒe gasɔa. Esi gasɔa ƒe tayawo gbã la, eyi mɔzɔzɔa dzi kple kakaɖedzi be Yehowa afia mɔ ye. Etutu gasɔa le mɔzɔzɔa ƒe akpa mamlɛa si didi kilometa 320 la to nuto siwo me tsikɔ wu amewo woku le kpɔ la me. Le ƒe 30 me la, Nɔviŋutsu Brickell zã gasɔ, dzokeke kple ʋu tsɔ zɔ mɔ kilometa akpe alafa geɖe yi Australia dukɔ bliboa ƒe teƒeteƒewo. Etsɔ nya nyuia yi na Australia-vidzidziwo eye wòkpe asi ɖe eŋu woɖo hame yeyewo. Ame geɖe va nyae nyuie le saɖeaganuto mawo me eye wodea bubu eŋu.\nWOÐU KPLAMATSƐDONUWO DZI\nLe dukɔ ƒe lolome gome la, Australia nye dukɔ siwo me amewo le ʋɛ wu le xexea me la dometɔ ɖeka, eye amenɔƒewo dome didi ŋutɔ tso wo nɔewo gbɔ le saɖeaganutoawo me. Eya ta, Yehowa ƒe amewo ku kutri vevie ke ɖe amewo ŋu le anyigbagã la ƒe nuto saɖeagawo me.\nMɔɖela siwo ŋkɔwoe nye Stuart Keltie kple William Torrington hã ku kutri nenema. Le ƒe 1933 me la, wotsò Simpson Gbegbe gã si nye ke sɔŋ la yi ɖaɖe gbeƒã le du si nye Alice Springs, si le Australia-nyigbaa titina. Esi woƒe ʋu suea gblẽ tsi mɔ dzi la, Nɔviŋutsu Keltie si ƒe afɔ ɖeka nye afɔ wɔwɔe la, do kposɔ tsɔ yi mɔzɔzɔa dzi yi ɖaɖe gbeƒã! Kutsetse nyuiwo do tso mɔɖela siawo ƒe agbagbadzedzewo me esi woɖi ɖase na Charles Bernhardt si si amedzrodzeƒe le le William Creek, si nye ketekedzeƒe saɖeaga aɖe. Eva xɔ nyateƒea, edzra eƒe amedzrodzeƒea, eye eya ɖeka yi ɖawɔ mɔɖeɖedɔa ƒe 15 sɔŋ le Australia ƒe nuto siwo tso abo wu, siwo me ƒu kplakplakpla la dometɔ aɖewo me.\nArthur Willis le agba dom be yeadze mɔ ayi aɖaɖe gbeƒã le Australia ƒe nuto saɖeagawo me.—Perth, Western Australia, ƒe 1936\nEdze ƒãa be mɔɖela gbãtɔ mawo hiã dzinɔameƒo kple kutrikuku be woaɖu kplamatsɛdonu geɖe siwo wodo goe la dzi. Edzɔ ɣeaɖeɣi be Arthur Willis kple Bill Newlands siwo ŋu míeƒo nu tsoe le gɔmedzedzea me la kpe fu ŋutɔ le kilometa 32 ƒe mɔ aɖe si wozɔ kwasiɖa eve sɔŋ la me, elabena tsi gã aɖe dza si wɔe be gbegbe gã ma zu ba ɖeɖe sɔŋ. Ɣeaɖewoɣi hã, wotutua woƒe agbatsɔʋua toa ke si li kɔ ɖi zu kpo gãwo la dzi, to bali siwo me agakpewo le kple tɔʋu siwo me yɔ kple ke sɔŋ la me esime wote fifia vlevlevle le ŋdɔkutsu dzatsɛ. Woƒe ʋua gblẽna edziedzi, eye ne edzɔ alea la, wozɔna alo doa gasɔ ŋkeke geɖe yia du si tsɔ wo gbɔ wu la me, eye wolalana le afi ma kwasiɖa aɖewo va se ɖe esime ʋua ƒe akpa si gblẽ, si wodɔ la va ka wo si. Togbɔ be nɔnɔmeawo sesẽ alea gbegbe hã la, dzi meɖe le wo ƒo o. Emegbe esi Arthur Willis gbugbɔ nɔ The Golden Age ƒe magazine (si nye Nyɔ! fifia) la me nya aɖe gblɔm la, egblɔ be: “Mɔ aɖeke megblẽ akpa alo didi akpa o.”\nCharles Harris si wɔ mɔɖeɖedɔa ƒe geɖe la gblɔ be teƒe tsoabowo nɔnɔ kple nɔnɔme sesẽ siwo me yeto le nuto saɖeaga mawo me na yete ɖe Yehowa ŋu kplikplikpli. Egblɔ kpee be: “Agbea nyona sãsãsã wu ne nu ʋɛ aɖewo koe le ame si le agbe me. Ne Yesu lɔ̃ faa mlɔ gota le zã me le hiahiãa nu la, ke ele be míawo hã míalɔ̃ kple dzi blibo awɔe nenema ne míaƒe subɔsubɔdɔa na wòva hiã.” Nu ma tututue mɔɖela geɖewo wɔ. Woƒe kutrikuku alea tse ku geɖe, elabena ewɔe be nya nyuia ɖo anyigbagã ma ƒe teƒeteƒewo, si wɔe be ame geɖe va nɔ Mawu Fiaɖuƒea ƒe akpa dzi.\n^ mm. 4 Biblia Nusrɔ̃viawo tsɔ ŋkɔ si nye Yehowa Ðasefowo le ƒe 1931 me.—Yes. 43:10.


Be Xɔlɔ̃ Nanɔ Asiwò La, Ele Be Nànya Xɔlɔ̃wɔwɔ\nLɔlɔ̃ dzie xɔlɔ̃wɔwɔ nɔ te ɖo. Ne èsrɔ̃ nu geɖe tso Yehowa ŋu la, wò lɔlɔ̃ nɛ adzi ɖe edzi. Ne wò lɔlɔ̃ na Mawu dzi ɖe edzi la, wò didi be yeasubɔe hã adzi ɖe edzi. Esia aʋã wò be nàva nye Yesu Kristo ƒe nusrɔ̃la. (Mateo 28:19) Ne èva ge ɖe Yehowa Ðasefowo ƒe ƒome kpɔdzidzɔa me la, àte ŋu anye Mawu xɔlɔ̃ tegbee. Nukae wòle be nàwɔ?\nEle be nàlɔ̃ Mawu to eƒe sewo dzi wɔwɔ me. “Lɔlɔ̃ na Mawu enye si bena, míalé eƒe seawo me ɖe asi, eye eƒe seawo mesesẽ o.”—Yohanes I, 5:3.\nTsɔ nusi nèsrɔ̃ wɔ dɔe. Yesu gblɔ ŋutinya aɖe tso nusia wɔwɔ ŋu. Ŋutsu nyanu aɖe tu eƒe xɔ ɖe kpe dzi. Ŋutsu abunetɔ tu etɔ ɖe ke dzi. Esi ahom sesẽ tu la, xɔ si wotu ɖe kpe dzi meʋã o, gake esi wotu ɖe ke dzi mu gbloo. Yesu gblɔ be amesiwo sea yeƒe nufiafiawo eye wowɔa wo dzi le abe ŋutsu nyanu si tu xɔ ɖe kpe dzi ene. Gake amesiwo sea yeƒe nufiafiawo evɔ womewɔa wo dzi o la le abe ŋutsu abunetɔ si tu xɔ ɖe ke dzi ene. Ŋutsuawo dometɔe kae nèdi be yeaɖi?—Mateo 7:24-27.\nAdzɔgbeɖeɖe. Efia be nàte ɖe Yehowa ŋu le gbedodoɖa me agblɔ nɛ be yedi be yeawɔ eƒe lɔlɔ̃nu tegbee. Mawu ƒe lɔlɔ̃nuwɔwɔ fia be ènye Yesu Kristo ƒe nusrɔ̃la.—Mateo 11:29.\nNyɔnyrɔxɔxɔ. “Na woanyrɔ wò ɖe tsi me, eye nàyɔ eƒe ŋkɔa dzi ne woaklɔ wò nuvɔ̃wo ɖa.”—Dɔwɔwɔwo 22:16, NW.\nƑo ɖokuiwò katã ɖe Mawu subɔsubɔ me. “Nusianu, si ke miewɔna la, miwɔe tso dzi me, abe Aƒetɔ lae miewɔe na ene, eye menye na amewo o.”—Kolosetɔwo 3:23.


Yeremia 9 - Holy Bible [Ewe Bible 1913] - (Yer 9)\nOo, ɖe wònye dzeƒee le asinye le gbegbe la, anye ne magblẽ nye dukɔ ɖi, eye míaʋu tso wo gbɔ! Elabena ahasiwɔla kple ame tovowo ƒe ha wo katã wonye.\nYehowa be: Wotsɔa alakpa vua woƒe aɖekawo mee abe dati ene, eye menye nyateƒetotoe nana wokpɔa ŋusẽ le anyigba dzi o. Elabena wohona tsoa vodada gbɔyia vodada gbɔ, ke nye la, womedzea sim o.\nAmesiame nekpɔ eɖokui dzi nyuie le ehavi ŋu, eye megaɖo ŋu ɖe nɔvia ɖeke ŋu o; elabena nɔvi sia nɔvi enye ayetɔ, eye xɔlɔ̃ sia xɔlɔ̃ enye ame gɔmezɔla.\nAmesiame flua ehavi, eye wometoa nyateƒe o; wona alakpadada ma woƒe aɖe, eye wokua kutri le nu tovo wɔwɔ me.\nYehowa be: Alakpadada le dowòme, eye wogbe sidzedzem le alakpadada ta.\nEyata ale Yehowa Zebaot gblɔ esi: Kpɔ ɖa, malólo wo, eye mado wo akpɔ; elabena aleke mawɔ le nye dukɔ ƒe vɔ̃ɖiwɔwɔ ta?\nAŋutrɔ wuame enye woƒe aɖe, eye wodaa alakpa; wotsoa woƒe aɖe gblɔa nya fafɛ na wo havi, ke aye le woƒe dzi me.\nYehowa be: Ɖe nyemahe to na wo le esia ta oa, eye ɖe nye luʋɔ mabia hlɔ̃ dukɔ sia tɔgbe oa?\nMaɖafa avi le towo dzi, maxa nu, eye mato konyifaha le gbegbe ƒe lãnyiƒe, elabena wogblẽ ale be amegbetɔa ɖeke megato wo dzi yi o, eye womegase lãhawo ƒe xɔxlɔ̃ o; dziƒoxewo kple lãwo ʋu dzo.\nMawɔ Yerusalem woazu anyiglãgo kple amegãxiwo nɔƒe, eye mana Yuda-duwo nazu gbegbe kple aƒedo.\nAmesi nye ŋutsu nyanu la, nèse esia gɔme, eye amesi Yehowa ƒe nu toa nya na la, eya negblɔ nusi ta wotsrɔ̃ anyigba la, eye wogblẽe wòzu gbegbe, ale be amea ɖeke megatoa edzi yina o la ɖo.\nYehowa be: Esi wogblẽ nye se, si metsɔ ɖo wo ŋku me la ɖi, womeɖo to nye gbe o, eye womezɔ ɖe enu o,\nke boŋ wodze woƒe dziwo ƒe tamesesẽ kple Baalwo yome, abe alesi wo fofowo fia wo ene la,\neyata ale Yehowa Zebaot, Israel ƒe Mawu la, gblɔ esi: Kpɔ ɖa, mana atsa dukɔ sia wòaɖu, eye makpe aɖitsi nɛ wòano,\neye makaka wo ahlẽ ɖe dukɔ, siwo woawo kple wo fofowo menya o la dome, eye maɖo yi ɖe wo yome, vaseɖe esime matsrɔ̃ wo ava.\nAle Yehowa Zebaot gblɔ esi: Mitsa ŋu, eye miyɔ nyɔnu yɔƒewɔlawo, ne woava, eye miɖo ame ɖe nyɔnu nyanuwo, ne woava,\nne woato konyifaha ɖe mía ŋu kaba, be míaƒe ŋkuwo nafa aɖatsi yoyoyo, eye míaƒe aɖabawo naɖuɖu tsi.\nElabena wose konyifagbe tso Zion be: Aleke wotsrɔ̃ mí, eye ŋu kpe mí vevie ale? Elabena èle na mí be, míadzo le anyigba dzi, eye wogbã mía nɔƒewo ƒu anyi.\nMi nyɔnuwo, mise Yehowa ƒe nya, eye eƒe nu me nya nege ɖe miaƒe towo me; mifia nuxaxa mia vinyɔnuwo, eye nyɔnu sia nyɔnu nefia konyifaha ehavi.\nElabena ku to míaƒe fesre nu ge ɖe eme, ege ɖe miaƒe fiasãwo me, ne woatsrɔ̃ ɖeviwo le kpɔdomee kple ɖekakpuiwo le abla me.\nƑo nu: Yehowa ƒe gbe enye si: Amegbetɔwo ƒe kukuwo ana anyi abe gbeɖuɖɔ le agble me ene, eye abe lubabla le nuŋelawo megbe, siwo amea ɖeke meli aƒo wo nu ƒu o la ene.\nAle Yehowa gblɔ esi; Nunyala megaƒo adegbe le eƒe nunya ŋu o, ŋusẽtɔ megaƒo adegbe le eƒe ŋusẽ ŋu o, eye kesinɔtɔ megaƒo adegbe le eƒe kesinɔnu ŋu o;\nke boŋ amesi ke be, yeaƒo adegbe la, neƒo adegbe be, enya nu, eye wòdze sim be, nyee nye Yehowa, amesi si me amenuveve, ʋɔnudɔdrɔ̃ kple dzɔdzɔenyenye le le anyigba dzi, elabena nusiawoe nyoa ŋunye, Yehowa ye gblɔe.\nYehowa be: Kpɔ ɖa, ŋkeke li gbɔna, esi mahe to na aʋatsotsotɔwo kple bolotɔwo katã:\nNa Egipte kple Yuda, na Edom kple Amon-viwo, na Moab kple akotsola, siwo katã le gbegbe. Elabena dukɔwo katã nye bolotɔwo, eye dzi matsomatso li na Israel ƒe aƒe blibo la.


GBE BUBU Albanian Arabic Bengali Bicol Bislama Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Macedonian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Twi Ukrainian Urdu Vietnamese\n“MÍAƑE Biblia sɔsrɔ̃ moveviɖoɖotɔe na míete ɖe Yehowa ŋu kplikplikpli eye míesrɔ̃ nu geɖe tso eƒe habɔbɔa ŋu. Esia dzra mí ɖo ɖe dutadɔdasi wɔwɔ ŋu.” Aleae klass gbãtɔ nuwula aɖe ɖɔ nusi wòsrɔ̃ le Gbetakpɔxɔ Habɔbɔa ƒe Gilead Biblia Sukuae. Gilead Sukua ɖoa amewo ɖe dutanyanyuigblɔƒe tso esime woʋu enu ƒe 60 enye si va yi. Le March 8, 2003, dzi la, wowɔ klass 114 lia ƒe sukunuwuwu wɔnawo le Gbetakpɔxɔ Habɔbɔa ƒe Hehenaƒe le Patterson, New York. Ame 6,404 siwo kpe ta ɖe takpexɔa me kple ɖe afisiwo wona wòdze le television dzi le la lé to ɖe wɔnaa si me nuƒowo, gbebiamewo, kple ƒuƒoƒowo ƒe numedzodzro le la ŋu nyuie.\nTheodore Jaracz, si nye Dziɖuhaa me tɔ, ye nɔ zia me na wɔnaa. Eƒe ŋgɔdonyawo na nyasela siwo tso dukɔ vovovowo me, amesiwo nye amedzrowo tso Asia, Carib-nutowo, Titina kple Anyiehe Amerika, kple Europa, va la nɔ to dzi vevie. Nɔviŋutsu Jaracz tu eƒe nyawo ɖe Timoteo II, 4:5 dzi tsɔ te gbe ɖe dutanyanyuigblɔla siwo xɔ hehe le Gilead la ƒe dɔ vevitɔ—si nye be ‘woawɔ nyanyuigblɔla ƒe dɔ’—dzi. Dutanyanyuigblɔla ɖia ɖase le nyateƒea ŋu to Biblia fiafia amewo me.\nSukuviwo Xɔ Nufiame Mamlɛa\nLe nuƒo kpui siwo me John Larson, si nye United States Alɔdzekɔmitia me tɔ xɔ ŋgɔ le me la, eƒo nuƒo si doa ŋusẽ ame ƒe xɔse si ƒe tanyae nye, “Ne Mawu Le Mía Dzi la, Ameka Atsi Tre Ðe Mía Ŋuti?” (Romatɔwo 8:31) Nuƒola la ɖe Biblia ƒe nukpɔsusu si tae wòle be sukuviawo naɖo ŋu ɖe Yehowa ƒe ŋusẽ ŋu bliboe be akpe ɖe yewo ŋu yewoaɖu nusianu si ado kplamatse wo le woƒe dɔdasia me dzi la me. Nɔviŋutsu Larson nɔ te ɖe Romatɔwo 8:38, 39 dzi xlɔ̃ nu sukuviawo be: “Tɔ nàde ŋugble le ŋusẽ si zãm Mawu le ɖe nuwò ŋu, eye nàɖo ŋku edzi be naneke mate ŋu agblẽ alesi gbegbe Yehowa tsɔ ɖe le mewòe me o.”\nNuƒola si kplɔe ɖo enye Guy Pierce, si nye Dziɖuha la me tɔ. Etia tanya si nye “Mina Dzidzɔ Nenɔ Miaƒe Ŋkuwo Dzi!” (Luka 10:23) Eɖe eme be dzidzɔ vavãtɔ kpɔkpɔ lɔ Yehowa nyanya kple eƒe tameɖoɖo mavɔwo gɔmesese kpakple Biblia ƒe nyagblɔɖiwo me vava teƒekpɔkpɔ ɖe eme. Afisiafi si sukuviawo ayi la, woate ŋu ayi edzi anɔ dzidzɔ akuakua kpɔm to nana be dzi nanɔ wo dzɔm me. Nɔviŋutsu Pierce de dzi ƒo na sukunuwulawo be woade ŋugble le Yehowa ƒe dɔmenyonyo ŋu nyuie eye woaɖo woƒe susu kple dzi Eƒe lɔlɔ̃nu wɔwɔ dzi. (Psalmo 77:13) Ne sukua nuwulawo yi edzi lé dzi ɖe ƒo la, woate ŋu aɖu kuxi ɖesiaɖe si ado kplamatse wo la dzi.\nEmegbe amesiwo fia nu sukuviawo gbesiagbe la dometɔ eve gblɔ kaklãnya dedziƒonamewo na wo. “Ðe Nèle Ŋutikɔkɔe Dima?” enye nya si Lawrence Bowen bia le eƒe nuƒoa ƒe tanya me. Ame geɖe bua ŋutikɔkɔe be eyae nye kafukafu, bubu, kple ŋkɔxɔxɔ didi na ame ɖokui. Gake hakpala Asaf va kpɔ nusi ŋutikɔkɔe vavãtɔ nye la dze sii—si nye ƒomedodo xɔasi si me bubu le me nɔnɔ kple Yehowa. (Psalmo 73:24, 25) Wode dzi ƒo na sukunuwulaawo be woalé woa kple Yehowa dome ƒomedodo kplikplikpli me ɖe asi to alesi woayi dzi anɔ Biblia srɔ̃m wòade to me. Ele mawudɔlawo ‘dzrom be yewoanya’ nu tso Yehowa ƒe tameɖoɖowo me vava si to Kristo dzi ŋu. (Petro I, 1:12) Wodi be yewoasrɔ̃ nu geɖe tso wo Fofo ŋu alesi yewoate ŋui ale be yewoate ŋu aɖe eƒe ŋutikɔkɔe afia. Emegbe nuƒola la de dzi ƒo na sukuviawo be woakɔ Yehowa ŋuti le woƒe dutanyanyuigbɔgblɔdɔa me to kpekpe ɖe amewo ŋu be woake ɖe kesinɔnu xɔasitɔ kekeake ŋu me.\nWallace Liverance, amesi nye ŋkɔŋlɔla le sukua, he nuƒo gbãtɔawo siwo nye nuƒo siwo kplɔ wo nɔewo ɖo la va nuwuwui kple tanya si nye ‘Gblɔ Mawu ƒe Nunya le Nya Ɣaɣla Kɔkɔe Me.’ (Korintotɔwo I, 2:7) Nukae nye mawumenunya si ŋu apostolo Paulo ƒo nu le le eƒe dutanyanyuigbɔgblɔdɔa me? Eyae nye Yehowa ƒe nunyamɔ sẽŋu si me wòato ahe ŋutifafa kple ɖekawɔwɔ ava xexeame katãe. Nunya sia nɔ te ɖe Yesu dzi. Le esi teƒe be Paulo naɖe gbeƒã hadomekpekpeɖeŋunana la, ekpe ɖe amewo ŋu wokpɔ alesi Mawu ava ɖe Adam ƒe nuvɔ̃a me tsonuwo ɖae la dze sii. (Efesotɔwo 3:8, 9) Nuƒola la de dzi ƒo na eƒe nyaselawo be: “Miwɔ miaƒe subɔsubɔmɔnukpɔkpɔa ŋudɔ abe alesi Paulo, amesi bu eƒe dutanyanyuigbɔgblɔdɔa abe mɔnukpɔkpɔ si wòazã atsɔ akpe ɖe amewo ŋu woakpɔ alesi Yehowa ana eƒe tameɖoɖowo nava eme, wɔe ene.”\nLe esia megbe la, Mark Noumair, si nye Gilead nufiala bubu, xɔ ŋgɔ na numedzodzro dodzidzɔname aɖe si wowɔ kple sukuviawo dometɔ geɖe. Eƒe tanya si nye “Mawu ƒe Nya Sɔsrɔ̃ Naa Wokpɔa Subɔla Veviedolawo” la te gbe ɖe Paulo ƒe nya siwo le Romatɔwo 10:10 dzi. Sukuviawo ɖe gbeadzisubɔsubɔdɔa me nuteƒekpɔkpɔ gbogbo aɖewo siwo do dzidzɔ na wo esime wole sukua gblɔ. Woƒe nuteƒekpɔkpɔa ɖee fia be ne míesrɔ̃ Mawu ƒe Nya hede ŋugble le eŋu la, Yehowa Mawu kple eƒe Fiaɖuƒea ŋuti nu nyuiwo ayɔ miaƒe dzi me eye wòanɔ míaƒe nuyiwo dzi. Le ɣleti atɔ̃ si sukuviawo tsɔ nɔ Gbetakpɔxɔ Habɔbɔa ƒe Hehenaƒea la, wodze aƒeme Biblia nusɔsrɔ̃ gɔme kple ɖetsɔlemetɔ 30 kple edzivɔwo le hame si tsɔ afima gbɔ la ƒe anyigbamama si me wowɔa dɔ le edziedzi me.\nAme Tsitsiwo Ƒo Nu\nEsi sukuviawo nɔ sukua la, wokpɔ viɖe tso hadede kple United States Betel-ƒomea me tɔwo me. Robert Ciranko kple Robert P. Johnson, siwo wɔa dɔ le alɔdzedɔwɔƒea bia gbe Yehowa subɔla wɔnuteƒe aɖewo siwo le subɔsubɔm ɣeyiɣi didi aɖe enye sia siwo dome dzikpɔla mɔzɔla siwo le hehe tɔxɛ xɔm le Gbetakpɔxɔ Habɔbɔa ƒe Hehenaƒea hã le. Amesiwo katã wobia gbee la nye Gilead sukunuwula siwo wɔ dutanyanyuigbɔgblɔdɔ kpɔ. Nya siwo me nunya le sese tso gbɔgbɔmeme bibi siawo gbɔ gana kakaɖedzi sukuviawo kple woƒe ƒometɔwo kpakple xɔlɔ̃wo.\nWoƒe aɖaŋuɖoɖowo dometɔa aɖewoe nye: “Mido vevie nu alesi wòanya wɔe le subɔsubɔdɔa me kple le hamea me.” “Migabu mia ɖokui ame vevii fũ o. Miɖo susu nusitae mienye dutanyanyuigblɔlawo la ŋu, eye mina afisi mieyi nazu miaƒe aƒeme.” Nya dedziƒoname bubuwo ɖe alesi Gilead hehenana dzraa subɔlawo ɖoe ɖe dɔ nyui wɔwɔ ŋu, metsɔ le afisi woɖo wo ɖo me o la fia. Wo dometɔ aɖewoe nye si: “Míesrɔ̃ alesi míawɔ nu aduadu ahawɔ dɔ ɖekae.” “Sukua kpe ɖe mía ŋu be míate ŋu atrɔ ɖe dekɔnu bubuwo ŋu.” “Wofia alesi míazã Ŋɔŋlɔawo le mɔ bubuwo nui mí.”\nJohn E. Barr, si nye Dziɖuha la me tɔ ɣeyiɣi didi aɖee nye sia ƒo wɔnaa ƒe nuƒo vevia. Eƒe tanya si wotu ɖe Ŋɔŋlɔawo dzi enye, “Woƒe Numegbe Ði Hoo le Anyigba Blibo la Katã Dzi.” (Romatɔwo 10:18) Ebia be, Ðe Mawu ƒe amewo te ŋu ɖo nudidi sia gbɔ egbea? Ẽ, wote ŋui! Tso keke ƒe 1881 me ke la, wobiaa Gbetakpɔxɔ magazine la xlẽlawo be: “Èle gbeƒã ɖema?” Emegbe nuƒolaa he nyaselawo ƒe susu yi amekpekpe ɖedzesi si wona le ƒe 1922 takpekpe si wowɔ le Cedar Point, Ohio, U.S.A. me la dzi be: “Miɖe Gbeƒã Fia la Kple eƒe Fiaɖuƒe la!” Esi ɣeyiɣiawo va le yiyim la, dzo si nɔ Mawu subɔla wɔnuteƒewo me ʋã wo be woaɖe gbeƒã Fiaɖuƒenyateƒe wɔnukuawo na dukɔwo katã. To agbalẽ siwo wota kple nuƒoƒo dzi la, nyanyuia gbɔgblɔ ɖo anyigba ƒe didiƒewo—wònye bubu kple kafukafu na Yehowa. Nɔviŋutsu Barr xlɔ̃ nu sukunuwulawo le nyataƒoƒo ʋãme aɖe me be woade dzesi yayra siwo wokpɔ la, hegblɔ be: “Gbesiagbe, ne miele gbe dom ɖa na Yehowa le afisi woɖo mi ɖo la, mida akpe nɛ tso miaƒe dzime ke ɖe akpa si wɔm miele le nya siawo ƒe emevava me ta, be: ‘Woƒe numegbe ɖi hoo le anyigba blibo la katã dzi.’”\nLe nuƒo sia megbe la, woxlẽ gbedonamewo, eye zimenɔla la na ɖaseɖigbalẽ sukuviawo dometɔ ɖesiaɖe. Emegbe esime dzidzɔ kple blanuiléle ƒe seselelãme ɖo sukuviawo me ɖe dzodzo ta la, sukuviawo teƒenɔla xlẽ sukuviawo ƒe tameɖoɖo kplikpaa na Dziɖuhaa kple Betel-ƒomea, tsɔ ɖe alesi sukua nuwulawo ɖoe be yewoakafu Yehowa “tso fifia vaseɖe mavɔ me” fia.—Psalmo 115:18.\nMíele gbe dom ɖa be sukunuwula siawo nate ŋu atrɔ ɖe teƒe yeye si woyina la ŋu ahana kpekpeɖeŋu nyui le xexeame katã ƒe gbeƒãɖeɖedɔa me, abe alesi amesiwo woɖo ɖa do ŋgɔ na wo ƒe 60 aɖewo enye sia la wɔe ene.\nDukɔ siwo me wotso ƒe xexlẽme: 12\nDukɔ siwo me woɖo wo ɖo ƒe xexlẽme: 16\nƑe si woxɔ le mama dedie nu: 34.4\nƑe si wole nyateƒea me le mama didie nu: 17.6\nGbetakpɔxɔ Habɔbɔa ƒe Gilead Biblia Suku ƒe Klass 114 lia\nƉoe Ɖe Amewo Ɖoe Ɖe Amewo Gilead Suku—Exɔ Ƒe 60 le Hehenana Dutanyanyuigblɔlawo Me\nw03 6/15 axa 23-25


Gbetakpɔxɔ—Tata Si Míesrɔ̃na | July 15, 2006\nGBE BUBU Afrikaans Albanian Arabic Armenian Armenian (West) Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga German Greek Greenlandic Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Norwegian Persian Polish Portuguese Romanian Sepedi Serbian Setswana Shona Silozi Slovak Slovenian Spanish Swahili Tagalog Thai Tsonga Turkish Ukrainian Urdu Vietnamese Zulu\nAFƆKU dziŋɔ ka gbegbee nye esi dzɔ ɖe ameƒomea dzi tso gɔmedzedzea me ke! Mawudɔla aɖe dze aglã ɖe Ewɔla ƒe dziɖuŋusẽ ŋu. Aglãdzela sia ƒoe ɖe nyɔnu gbãtɔ, Xawa, nu be wòaɖu atikutsetse si ŋuti wode se ɖo nɛ la. Mawudɔla ma gblɔ na Xawa kple srɔ̃a, Adam, bena: “Miele kuku ge akpɔ o; ke boŋ Mawu nyae bena, gbesigbe ke miaɖu eƒe ɖe la, miaƒe ŋkuwo laʋu, eye mianɔ abe Mawu ene, anya nyui kple vɔ̃.” (Mose I, 2:16, 17; 3:1-5) Wovayɔ Mawudɔla dzeaglã sia be Abosam kple Satana.—Nyaɖeɖefia 12:9.\nÐe Xawa wɔ ɖe Satana ƒe nyaƒoɖeamenua dzia? Biblia gblɔ be: “Esi nyɔnu la kpɔ bena, ati la nyo na ɖuɖu, enya kpɔ ale gbegbe, eye wòdzroa ame ŋutɔ la, egbe eƒe tsetse aɖe heɖu, eye esi srɔ̃a va egbɔ la, ena eya hã wòɖu.” (Mose I, 3:6, NW) Ẽ, atsu kple asi gbãtɔ, Adam kple Xawa, kpe ɖe Satana ŋu le eƒe aglãdzedzea me. Nusi do tso emee nye be woa kple woƒe dzidzimeviwo siaa megava nɔ Paradiso me o. Le esi teƒe be woadzi vi deblibo siwo anɔ agbe tegbee la, wo viawo va nyi nuvɔ̃ kple ku ƒe dome boŋ.—Romatɔwo 5:12.\nAleke Yehowa Mawu, amesi nye xexeame katã ƒe Dziɖulagã la, wɔ nui? Ewɔ ɖoɖo ɖe nuvɔ̃wo tsɔtsɔke ŋu. (Romatɔwo 5:8) Yehowa Mawu wɔ ɖoɖo ɖe dziɖuɖu aɖe si dzi wòato akpɔ kuxia gbɔ hã ŋu. Dziɖuɖu siae woyɔ be “Mawufiaɖuƒe la.” (Luka 21:31) Tameɖoɖo vevi aɖe tae Mawu ɖo Fiaɖuƒe sia, si nye eƒe xexeame katã ƒe dziɖulanyenye ƒe akpa aɖe la, anyi ɖo.\nTameɖoɖo kae le Mawufiaɖuƒea ŋu? Nukawoe nye eƒe akpa aɖewo, eye vovototo kae le eƒe akpa vovovoawo kple amegbetɔ ƒe dziɖuɖuwo tɔwo dome? Ɣekaɣie Fiaɖuƒea dze dziɖuɖu gɔme? Woadzro biabia siawo me le nyati si kplɔe ɖo me.\nNYATI SI LE AKPAA DZI Nu Kae Nye Mawu Fiaɖuƒea?\nNYATI SI LE AKPAA DZI Mawufiaɖuƒe La—Ede Ŋgɔ Le Go Sia Go Me\n‘Mía Mawu Ate Ŋu Aɖe Mí’\nNya Vevi Siwo Tso Psalmowo ƒe Agbalẽa ƒe Akpa Etɔ̃lia Kple Enelia Me\n‘Miganɔ Liʋiliʋi Lim O’\nWò Susu Nenɔ Nu Nyui Siwo Yehowa Ƒe Habɔbɔa Wɔ La Dzi\nMenye Biblia Koe Ðee Fia be Dukɔ aɖe Nɔ Anyi Kpɔ si Woyɔ be Israel O\nYehowa Ðea Amesi Le Fu Kpem\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 15, 2006\nGBETAKPƆXƆ—TATA SI MÍESRƆ̃NA July 15, 2006


Yesaya 25 - Holy Bible [Ewe Bible 1913] - (Yes 25)\nYehowa, nye Mawu nènye, mado wò ɖe dzi, eye makafu wò ŋkɔ! Elabena èwɔ nukunuwo, wò gbaɖegbe tameɖoɖowo nye nyateƒe, eye wometrɔna o!\nElabena èna du la zu anyiglãgo, eye mɔ̃ sesẽ la zu glikpo, du bubu me towo ƒe fiasã maganye du o, eye womagatui akpɔ gbeɖegbeɖe o.\nEyata dukɔ nyanyrãwo ade bubu ŋuwò, eye dukɔ sesẽwo ƒe duwo avɔ wò.\nEte du bubu me towo ƒe nyanyrã ɖe to abe ŋdɔkutsu le kuɖiɖinyigba dzi ene; etsi ŋutasẽlawo ƒe aseyetsoha nu, abe alesi alilikpowo ƒe vɔvɔli tsia ŋdɔkutsu nu ene.\nEye Yehowa Zebaot atsɔ nuɖuɖu damiwo kple wein, siwo ɖo ƒã la, atu aglo na dukɔwo katã ɖe to sia dzi; nuɖuɖuawo da ami, eye ƒuto me mi le wo me, weinawo ɖo ƒã, eye wo me dza.\nEye woade avɔ, si tsyɔ dukɔwo katã dzi, kple nutsyɔnu, si tsyɔ anyigba dzi dukɔwo katã dzi la ɖa le to sia dzi.\nAmi ku saɖagatsi tegbee, eye Aƒetɔ Yehowa atutu aɖatsi ɖa le ŋkuwò katã me, eye woaɖe eƒe dɔlawo ƒe ŋukpe ɖa tso anyigba blibo la dzi. Elabena Yehowa ye gblɔe.\nƔemaɣi woagblɔ bena: Kpɔ ɖa, mía Mawu, amesi ŋu míedo ŋu ɖo be, aɖe mi la, enye si; Yehowa, amesi ŋu míeɖo ŋu ɖo la, enye si! Mina miatso aseye, eye míakpɔ dzidzɔ le eƒe xɔname ŋu!\nElabena Yehowa ƒe asi aɖiɖi ɖe to sia dzi, eye wòafanya Moab ɖe enɔƒe, abe alesi wofanyaa gbe ɖe agboti me ene;\nakeke abɔ me le eme, abe alesi tsiƒula kekea abɔ, be yeaƒu tsi ene; ke ate eƒe dàda kple eƒe ayedzesiwo ɖe to.\nEye woagbã wò gli kɔkɔ sesẽwo aƒu anyi, abɔbɔ wò ɖe anyi, eye wòate wò ɖe ke me.


1 Fiawo 19 | Biblia Le Internet Dzi | Xexe Yeye Gɔmeɖeɖe\n1 Fiawo 19:1-21\nEliya si le Izebel nu (1-8)\nYehowa ɖe eɖokui fia Eliya le Horeb (9-14)\nEliya si ami na Hazael, Yehu kple Elisa (15-18)\nWoɖo Elisa be wòaxɔ ɖe Eliya teƒe (19-21)\n19 Ahab+ va gblɔ nu siwo katã Eliya wɔ kple ale si wòwu nyagblɔɖilawo katã+ kple yi la na Izebel.+ 2 Eye Izebel dɔ ame ɖo ɖe Eliya be: “Mawuwo nefiam ne woagafiam ɖe edzi, ne nyemewɔ wò* etsɔ ɣealewoɣi abe wo dometɔ ɖeka ene o fĩ!” 3 Ale vɔvɔ̃ ɖo Eliya, eya ta esi dzo be yeaɖe yeƒe agbe.*+ Esi yi Beer-Seba,+ si le Yuda,+ ke egblẽ eƒe subɔvi la ɖe afi ma. 4 Eye wòzɔ ŋkeke ɖeka ƒe mɔ yi gbedzi, eye wòva bɔbɔ nɔ ati dodoe aɖe te. Eye wòbia be yeaku* hegblɔ be: “Esɔ gbɔ! Oo Yehowa, ɖe nye agbe* ɖa azɔ,+ elabena nyemenyo wu tɔgbuinyewo o.” 5 Eye wòmlɔ anyi dɔ alɔ̃ ɖe atia te. Kasia, mawudɔla aɖe va ka asi eŋu+ hegblɔ nɛ be: “Fɔ nàɖu nu.”+ 6 Esi wòfɔ kɔ dzi la, ekpɔ abolo nogoe le kpe xɔdzowo dzi eye tsize aɖe le eƒe tade. Eye wòɖu nu no nu; emegbe wògamlɔ anyi. 7 Yehowa ƒe dɔla la gava zi evelia heka asi eŋu gblɔ be: “Fɔ nàɖu nu, elabena mɔ la ate ɖeɖi ŋuwò.” 8 Ale wòfɔ, eye wòɖu nu no nu, eye nuɖuɖu sia do ŋusẽe wòzɔ ŋkeke blaene kple zã blaene heva ɖo keke Mawu vavã la ƒe to Horeb gbɔ ke.+ 9 Eyi agado+ aɖe me le afi ma be yeatsi adɔ; eye kpɔ ɖa, Yehowa ƒe gbe va nɛ be: “Eliya, nu ka wɔm nèle le afi sia?” 10 Eɖo eŋu be: “Meʋã ŋu ɖe Yehowa, aʋakɔwo ƒe Mawu nu vevie;+ elabena Israel-viwo gblẽ wò nubabla la ɖi,+ wogbã wò vɔsamlekpuiwo, eye wowu wò nyagblɔɖilawo+ kple yi ale be nye ɖeka koe kpɔtɔ. Azɔ wole nye agbe* dim be yewoaɖe ɖa.”+ 11 Ke egblɔ be: “Do go, ne nàtsi tsitre ɖe to la dzi le Yehowa ŋkume.” Eye kpɔ ɖa, Yehowa tso eme va yina,+ eye ya ʋuduʋudu aɖe le towo fem hele agakpewo gbãm le Yehowa ŋgɔ,+ ke Yehowa mele ya la me o. Le ya la yome la, anyigba ʋuʋu, ke Yehowa mele anyigbaʋuʋu+ la me o. 12 Le anyigbaʋuʋua yome la, dzobibi va,+ ke Yehowa mele dzo la me o. Eye le dzo la yome la, gbe bɔbɔe aɖe ɖi blewu.+ 13 Esi Eliya nya see ko la, ehe nyagblɔɖila ƒe awu si wòdo la tsyɔ mo,+ eye wòyi ɖatsi tsitre ɖe agado la nu. Eye gbe aɖe biae be: “Eliya, nu ka wɔm nèle le afi sia?” 14 Eɖo eŋu be: “Meʋã ŋu ɖe Yehowa, aʋakɔwo ƒe Mawu nu vevie; elabena Israel-viwo gblẽ wò nubabla la ɖi,+ wogbã wò vɔsamlekpuiwo, eye wowu wò nyagblɔɖilawo kple yi, ale be nye ɖeka koe kpɔtɔ. Azɔ wole nye agbe* dim be yewoaɖe ɖa.”+ 15 Eye Yehowa gblɔ nɛ be: “Dze mɔ nàgbugbɔ ayi Damasko gbedzi. Ne èɖo la, nàsi ami na Hazael+ wòazu fia ɖe Siria dzi. 16 Eye nàsi ami na Yehu,+ Nimsi tɔgbuiyɔvi, wòazu fia ɖe Israel dzi; eye nàsi ami na Elisa, Safat vi, tso Abel-Mehola, ne wòazu nyagblɔɖila ɖe tewòƒe.+ 17 Ame si asi le Hazael ƒe yi nu la,+ Yehu awui,+ eye ame si asi le Yehu ƒe yi nu la, Elisa awui.+ 18 Ke hã, mesusɔ ame akpe adre ɖe Israel,+ ame siwo katã medze klo na Baal o,+ eye womegbugbɔ nu nɛ o.”+ 19 Ale wòdzo le afi ma, eye wòkpɔ Elisa, Safat vi la, esime wòtsɔ nyi eveve teƒe wuieve le agble ŋlɔm le eŋgɔ, eye eya ŋutɔ le eve mamlɛawo ŋu. Eye Eliya yi egbɔ heda nyagblɔɖila+ ƒe awu la ɖo ɖee. 20 Eye Elisa gblẽ nyiawo ɖi ƒu du kplɔ Eliya ɖo gblɔ be: “Meɖe kuku, na magbugbɔ nu na fofonye kple danye. Emegbe madze yowòme.” Eye wògblɔ nɛ be: “Yi nàgbɔ; Nyemexe mɔ na wò o ɖe!” 21 Eye wòtrɔ le eyome ɖalé nyitsu eve, eye wòtsɔ wo sa vɔe hetsɔ nyiawo ƒe kɔkutiawo wɔ nake tsɔ ɖa lã lae, eye wòtsɔe na ameawo woɖu. Emegbe etso dze Eliya yome va nɔ esubɔm.+\n^ Alo, “yeƒe luʋɔ naku.”\n1 Fiawo 19


Tsaɖiɖi Yi Uzbekistan\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Urdu Vietnamese Xhosa Zulu\nItchan Kala ƒe gli siwo le dugã si nye Khiva me\nWOYƆ ŋkɔ vovovowo abe Transoxiana, Anyigba Si Le Tɔsisiwo Dome, Tartary kple Turkistan ene na dukɔ sia tsã. Fifia woyɔnɛ be Uzbekistan, alo “Uzbektɔwo Ƒe Anyigba.” Tso keke ƒe alafa 15 lia ƒe gɔmedzedze me kee Uzbekistan dugãwo ɖea vi na asitsala siwo zɔa mɔ toa Sedamɔa dzi, enye mɔ aɖe si nɔ China kple Mediterranea dome kpɔ. Ðeti koŋue Uzbektɔwo tsɔna lɔa woƒe avɔ siwo wodzrana. Wodzraa nu bubuwo abe anyigbakuntru siwo nya kpɔ siwo wotsɔ ɖeti, lãfu, kple seda lɔ̃ ene hã.\nAme geɖewo kpɔ ŋusẽ ɖe Uzbektɔwo ƒe dekɔnuwo dzi esi ƒeawo va nɔ yiyim. Aʋadziɖula xɔŋkɔwo kple woƒe aʋawɔla sesẽwo zɔ mɔ to Uzbektɔwo ƒe towo kple dzogbewo dzi. Ame siawo dometɔ aɖewoe nye Aleksanda Gãtɔ, si kpɔ Roxane, nyɔnu si wòva ɖe la tso afi ma; Genghis Khan, si tso Mongolia kple Timur (si wogayɔna be Tamerlane), si tso nuto ma me, eye wònye ame siwo ƒe fiaɖuƒe keke ta wu le ŋutinya me la dometɔ ɖeka.\nAwu siwo nutoa me tɔwo dona\nLe Uzbekistan egbea la, àkpɔ ŋkuɖodzixɔ gagã siwo le amadede vovovowo me siwo tame wotsɔ xɔgbakpe siwo ƒe amadede le blɔ gba wòle gobaa la le du gãwo me. Xɔ siawo dometɔ geɖe nye sukuwo.\nSedamɔ La. Mɔdodo sia nɔ anyi do ŋgɔ na Yesu, eye wònɔ anyi va se ɖe ɣeyiɣi si me wova dze mɔzɔzɔ to ƒu dzi yi India le ƒe alafa 15 lia ƒe nuwuwu le Kristotɔwo Ŋɔli gɔme, mɔ sia si dzi asitsalawo tona, si ƒe akpa aɖe va to afi si woyɔna fifia be Uzbekistan la, wɔ akpa vevi aɖe le xexea ƒe asitsanyawo me va yi.\nWotsɔ seda le anyigbakuntru lɔ̃m\nAral Ƒua. Esi wova le ta sia me tsiwo zãm na agbledede ta la, Aral Ƒua—si nye ta lolotɔ enelia le xexea me la me tsiawo le vɔvɔm kabakaba. Uzbekistan dziɖuɖua do ta ɖe Titina Asia dukɔwo gbɔ be woakpe asi ɖe ye ŋu yeaɖɔ kuxia ɖo.\nUzbektɔwo ƒe ŋɔŋlɔdzesi siwo nɔa tɔtrɔm. Wodoa gbegbɔgblɔ vovovowo le dukɔa me, esi Moslemtɔwo va ɖu wo dzi le ƒe alafa enyilia me la, wova da asi ɖe Aramgbe dodo dzi le dukɔa me. Esi dukɔa va nɔ Soviet Union dziɖuɖua te la, wova nɔ Latin ŋɔŋlɔdzesiwo zãm eye emegbe le ƒe 1930-awo me la wova ɖɔlii kple Cyrillic ŋɔŋlɔdzesiwo. Le ƒe 1993 me la, wowɔ se yeye be woazã Uzbektɔwo ƒe ŋɔŋlɔdzesi siwo dzɔ tso Latin me le nuŋɔŋlɔ me.\nAtikutsetse siwo wosia wòƒu siwo dzram wole le asi me\nAmewo ƒe agbɔsɔsɔ: miliɔn 30\nYame ƒe nɔnɔme: Yame xɔa dzo, tsi medzana edziedzi o, eye yame kɔna zi geɖe\nAnyigba ƒe nɔnɔme: Anyigbaa le gbadzaa le ɣetoɖoƒe eye towo le ɣedzeƒe nutowo me\nOctober 2015 | Nya Etɔ̃ Siwo Amewo Adi Be Yewoabia Mawu\nNYƆ! October 2015 | Nya Etɔ̃ Siwo Amewo Adi Be Yewoabia Mawu